PM ucap tahniah U-Wei Saari martabat Bahasa Melayu di MIFF22′

KUALA LUMPUR: Perdana Menteri, Datuk Seri Ismail Sabri Yaakob berbangga dengan tindakan berani pengarah filem terkemuka negara, U-Wei Saari memartabatkan Bahasa Melayu di pentas seni dunia, Festival Filem Antarabangsa 2022 Moscow (MIFF22′).

Ismail Sabri menerusi akaun Facebook dan Twitternya, menzahirkan ucapan tahniah kepada U-Wei, selaku Ketua Juri (Filem Dokumentari) pada festival itu berucap menyampaikan pengumuman dalam bahasa ibunda negara.

“Tahniah buat U-Wei Saari, pengarah filem tersohor negara kerana dipilih mewakili Malaysia sebagai Ketua Juri di Festival Filem Antarabangsa Moscow. Ini merupakan satu penghormatan kepada dunia perfileman negara.

“Syabas kerana memperkasa dan mengantarabangsa Bahasa Melayu dengan menyampaikan ucapan dan mengumumkan pemenang dalam Bahasa Melayu di Moscow,” tulisnya di Twitter, petang ini.

U-Wei Saari atau nama sebenarnya, Zuhir Saari memecahkan tradisi Festival Filem Antarabangsa Moscow dengan menyampaikan ucapan dan mengumumkan pemenang dalam Bahasa Melayu.

The Holy Archipelago dari Rusia yang diarahkan oleh Sergei Debizhev telah diumumkan sebagai pemenang filem dokumentari terbaik pada festival berkenaan.

Pemilihan U-Wei sebagai Ketua Juri di festival filem peringkat antarabangsa, merupkan satu penghormatan kepada dunia perfileman negara.

Author

Fhatihah Zakinan

View all posts

View all posts


Keratan berita dakwa Hajiji, Bung Moktar bertemu Tun Juhar semalam, palsu

Setiausaha Akhbar Timbalan Ketua Menteri Jaafar Abd Wahid dalam kenyataan berkata, gambar keratan berita itu sebenarnya adalah berita selepas Pilihan Raya Negeri Sabah ke-16 (PRN16) tahun 2020, namun ruangan tarikh berita disiarkan sengaja dipotong, dipercayai untuk mengelirukan pembaca.

Beliau berkata keratan berita daripada portal itu sengaja disebarkan individu tidak bertanggungjawab ketika bahang Pilihan Raya Umum ke-15 (PRU15) semakin hampir dan tidak sepatutnya dilakukan sehingga menimbulkan keresahan dalam kalangan rakyat.

“Saya menerima beberapa panggilan dan mesej bertanyakan kesahihan berita tersebut sedangkan pada sebelah pagi saya bersarapan bersama Bung Moktar di kediamannya sebelum menghantar beliau pada sebelah petang ke Lapangan Terbang Antarabangsa Kota Kinabalu untuk ke Kuala Lumpur.

“Ketua Menteri (Hajiji) pada hari tersebut pula berada di Kota Marudu dalam program Jelajah GRS (Gabungan Rakyat Sabah)… keratan berita ini disebarkan individu yang tidak bertanggungjawab dalam media sosial terutama WhatsApp sehingga menimbulan persoalan kepada orang ramai,” katanya di sini hari ini.

Semalam, keratan berita itu merupakan antara perkara menimbul persoalan tentang status Dewan Undangan Negeri (DUN) Sabah berikutan khabar angin mengatakan terdapat beberapa Ahli Dewan Undangan Negeri (ADUN) GRS bakal keluar parti mengikut jejak ADUN Bandau Datuk Wetrom Bahanda.

GRS dan Barisan Nasional (BN) mentadbir kerajaan Sabah dengan sokongan 53 ADUN, berbanding pembangkang 25 ADUN.

Jaafar berkata keratan berita itu telah dipergunakan lasykar siber atau cybertrooper pembangkang bagi memecahbelahkan perpaduan dalam kalangan penyokong kerajaan terutama GRS dan BN berdepan PRU15.

“Saya meminta orang ramai agar jangan mudah mempercayai berita palsu dan menyebarkannya sebelum mendapat kesahihannya,” katanya. – BERNAMA


‘Media sosial perlu ada lesen operasi selepas ini…’

KUALA LUMPUR: Kementerian Komunikasi dan Digital (KKD) akan menetapkan syarat untuk melesenkan pengoperasian media sosial di negara ini.

Menterinya, Fahmi Fadzil, berkata ketika ini media sosial beroperasi di negara ini secara tidak berdaftar.

Susulan itu, beliau berkata, apabila media sosial berdaftar di negara ini kelak, pihaknya boleh mengarahkan mereka patuh pada undang-undang dan segala arahan ditetapkan di negara ini.

“Ini boleh dilakukan tatkala kita memastikan platform media sosial ini berdaftar di negara kita. Pada waktu ini tidak ada.

“Jadi kita perlu pastikan mereka berdaftar supaya mereka faham untuk mereka beroperasi dan berniaga dalam Malaysia, mereka wajib patuh kepada undang-undang kita dan ikut arahan.

“Jadi masalah ini seharusnya perlu diselesaikan segera,” katanya ketika menggulung perbahasan Belanjawan 2024 di Dewan Rakyat, hari ini.

Terdahulu ketika mencelah penggulungan itu, Wong Shu Qi (PH-Kluang) membangkitkan satu isu terkait dengan Facebook apabila mendakwa platform berkenaan begitu mudah menerbitkan iklan perjudian.

Selaku orang politik, Shu Qi akui sukar untuk mengiklankan isu sosial termasuk berkait hal ehwal pilihan raya di Facebook kerana diminta untuk mengisytiharkan maklumat peribadi terlebih dulu.

“Salah satu masalah dengan Facebook adalah mereka tidak minta semua yang buat iklan judi itu isytihar maklumat peribadi. Walhal seluruh dunia khususnya di Malaysia, apabila ahli politik kita nak iklankan isu sosial ataupun pilihan raya, diminta isytihar maklumat peribadi seperti nombor telefon, alamat dan sebagainya.

“Tetapi orang yang buat iklan judi tanpa isytihar apa-apa maklumat, mereka sudah boleh terus buat iklan (di Facebook). Sebenarnya saya sudah buat kajian, di negara lain contohnya di Eropah, mereka ada garis paduan.

“Jadi boleh tak minta Meta (tetap peraturan) ke atas semua orang yang nak buat iklan ini supaya isytiharkan (maklumat peribadi) khasnya, untuk sekat iklan judi dalam talian,” katanya.

Sebagai respon terhadap gesaan untuk meminta Meta selaku pemilik Facebook melakukan pengisytiharan maklumat peribadi terhadap pihak yang mahu mengiklan kandungan perjudian, Fahmi bersetuju untuk mengarahkan syarikat berkenaan berbuat demikian.

Bagi memastikan masalah judi dalam talian dapat diatasi lebih berkesan menerusi platform kelolaan Meta, Fahmi berkata, pihaknya masih tidak berpuas hati dengan kerjasama syarikat berkenaan.

“Oleh itu, KKD melalui Suruhanjaya Komunikasi dan Multimedia Malaysia (MCMC) berbincang bagi mendapatkan kerjasama penuh daripada Meta, dalam memastikan masalah judi dalam talian dapat diatasi dengan lebih berkesan.

“Antara kerjasama diminta adalah komitmen pelaksanaan tindakan penurunan kandungan dalam tempoh pantas bagi setiap permohonan diterima daripada pihak berkuasa Malaysia,” katanya.

Sejak 1 Januari hingga 30 September lalu, MCMC dengan kerjasama Meta yang mengendalikan Facebook, Instagram dan WhatsApp menurunkan 7,844 kandungan berkaitan perjudian. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Tengku Maimun dedah pernah terima ancaman bunuh semasa kendalikan kes

PUTRAJAYA: Ketua Hakim Negara, Tun Tengku Maimun Tuan Mat mendedahkan bahawa beliau pernah mendapat ancaman bunuh semasa mengendalikan kes-kes membabitkan tokoh-tokoh dan personaliti tertentu.

Beliau berkata, kebiasaannya dalam setiap kes mahkamah yang diputuskan, akan ada pihak yang berpuas hati dan sebaliknya.

“Itu lazim… yang menjadi luar biasa dalam kes-kes melibatkan tokoh atau personaliti tertentu, sokongan atau kecaman agak luar biasa kerana umum mengetahui saya sendiri pun pernah mendapat ancaman bunuh.

“Serius atau tidak, itu soal lain tapi ia mencapai tahap begitu sekali,” katanya ketika sidang media pada Majlis Pembukaan Tahun Perundangan 2023 di Pusat Konvensyen Antarabangsa Putrajaya (PICC) di sini.

Tengku Maimun berkata, berdasarkan pemerhatiannya apabila sesuatu kes melibatkan tokoh-tokoh tertentu, komen-komen yang ditujukan terhadap badan kehakiman agak keterlaluan, berat sebelah dan berbaur politik, bukannya komen yang membina.

Sementara itu Tengku Maimun berkata, setiap kes yang diputuskan oleh mahkamah tidak mempunyai sebarang agenda, sebaliknya ia berdasarkan undang-udang dan selaras dengan peruntukan sedia ada.

“Saya mengharapkan masyarakat di luar sana memahami struktur proses undang-undang di negara ini sebelum mengeluarkan kenyataan-kenyataan yang menunjukkan ketidakfahaman.

“Jadi fahami dulu, kemudian jika masih tidak faham bertanyalah kepada orang-orang yang faham dan jangan membuat kenyataan-kenyataan yang keterlaluan,” katanya.

Tahun lepas media melaporkan Polis Diraja Malaysia (PDRM) mengesahkan menerima laporan berhubung ancaman dan ugutan terhadap Tengku Maimun di media sosial dan akan mengambil tindakan tegas terhadap mana-mana pihak yang didapati menyalah guna platform media sosial untuk mengancam keselamatan. – BERNAMA


COVID-19: Kes baharu turun 17.9% minggu lepas – Dr Noor Hisham

KUALA LUMPUR: Bilangan kes baharu COVID-19 turun sebanyak 17.9 peratus kepada 18,715 kes pada Minggu Epidemiologi ke-34 (ME 34/2022) dari 21 hingga 27 Ogos.

Ketua Pengarah Kesihatan Tan Sri Dr Noor Hisham Abdullah berkata bagi tempoh sama, 60 kes kematian direkodkan, meningkat sebanyak 7.1 peratus berbanding minggu sebelumnya.

“Bilangan kes sembuh pada ME 34/2022 menurun sebanyak 5.4 peratus iaitu 26,458 kes kepada 25,037 kes.

“Purata kes aktif setiap hari bagi ME 34/2022 adalah 36,179 iaitu terdapat penurunan sebanyak 13.9 peratus berbanding minggu sebelumnya,” menurutnya dalam kenyataan berkaitan situasi semasa jangkitan COVID-19, hari ini.

Sementara itu, kemasukan pesakit COVID-19 ke hospital serta Pusat Kuarantin dan Rawatan COVID-19 Berisiko Rendah (PKRC) awam bagi setiap 100,000 penduduk untuk pesakit kategori 1 dan 2 berkurangan sebanyak 15.8 peratus manakala pesakit kategori 3, 4, dan 5 turun 15.2 peratus.

Dr Noor Hisham berkata pengisian katil Unit Rawatan Rapi (ICU) pada ME34/2022 menurun dua peratus, katil bukan kritikal berkurangan tiga peratus dan katil PKRC turun satu peratus.

Selain itu, peratusan pesakit COVID-19 yang memerlukan alat bantuan pernafasan turut menurun 0.3 peratus berbanding minggu sebelumnya.

Menurut kenyataan itu, kes positif yang dipantau oleh Pusat Penilaian COVID-19 (CAC) di seluruh negara menunjukkan penurunan meliputi bilangan kedatangan pesakit ke CAC berkurangan 13 peratus, kes baharu COVID-19 yang menjalani pemantauan di rumah menurun 19.5 peratus manakala kes dirujuk CAC ke hospital turun 26 peratus.

Beliau berkata purata nilai RT juga menunjukkan penurunan 5.3 peratus pada ME 34/2022.

Hasil survelan COVID-19 di lokasi sentinel seluruh negara mendapati 140 sampel Penyakit Seperti Influenza (ILI) dikesan positif COVID-19 dengan kadar 15.5 peratus, manakala tiada sampel Jangkitan Pernafasan Akut Teruk (SARI) dikesan positif COVID-19 dan kekal 0 peratus pada ME34/2022. – BERNAMA


Azmin Ali umum berehat dari arena politik

CYBERJAYA: Ketua Penerangan Perikatan Nasional (PN), Datuk Seri Mohamed Azmin Ali mengumumkan berehat sebentar daripada arena politik.

Menerusi ciapan di Twitter rasminya pada Ahad, beliau turut memaklumkan mahu membuat perancangan baharu.

Bagaimanapun, beliau menegaskan akan terus sedia berkhidmat kepada rakyat dan negara.

Terdahulu, PN tidak menolak kemungkinan mencalonkan Mohamed Azmin sebagai Menteri Besar Selangor jika menang Pilihan Raya Negeri (PRN) yang perlu diadakan sebelum Jun tahun ini.

Author

Diyana Rahip

View all posts

View all posts


‘Ya ampun Tajol!’- Wan Ellyas ralit layan peminat atas kapal terbang

CYBERJAYA: Pelakon, Wan Ellyas yang pernah popular menerusi drama dan filem ‘Dunia Baru’ rupanya kini bekerja sebagai pramugara di sebuah syarikat penerbangan Malaysia.

Menerusi perkongsian video TikTok @Wahyuhee Wahidin, memaparkan Wan Ellyas atau Wan Ellyas Wan Abdullah, 42, sedang rancak bersembang bersama penumpang.

Menurut pemilik video yang juga merupakan rakan sekerja Wan Ellyas mengatakan disebabkan popularitinya sebagai pelakon, ramai penumpang mengambil peluang untuk bergambar dengannya.

Multitasking terus yee bila partner kau retis ! Hahahhaaha

♬ bunyi asal – asran keyboard – Asran Keyboard

Malah, video tersebut nyata meraih perhatian warga net yang rata-ratanya tidak menyangka bahawa dia kini bekerja sebagai pramugara.

“Pramugara rupanya Wan Ellyas ni. lama tak nampak berlakon di TV,” komen netizen

“Teringat dulu dia berlakon drama Dunia Baru dengan rambut menggerbang dia dulu, hensem woo,” imbau netizen.

“Ya ampun Tajul, sekali tengok macam abang Tyzo laaa… lama sungguh tak nampak Wan Elllyas berlakon,” luah netizen.

Author

Nurul Ain Japri

View all posts

View all posts


Individu dakwa Pawang Diraja minta upah RM200 buang saka

KUALA LUMPUR: Seorang pelajar Doktor Falsafah jurusan Syariah mendedahkan modus operandi ‘Neo Pawang Diraja’ dipercayai menawarkan khidmat menyembuhkan penyakit misteri dengan upah RM200.

Norsanizam Nordin Al-Dimasyqi dari Universiti Pendidikan Sultan Idris mengakui pernah menemui sendiri dan menjalankan kajian ke atas lelaki berkenaan yang popular di TikTok.

“Dia minta RM200 untuk saka mendakwa mampu merawat segala jenis penyakit yang berpunca dari sihir dan gangguan ghaib, namun hasil tinjauan saya tiada yang sembuh menggunakan khidmatnya.

“Taktiknya adalah setiap orang yang berkomunikasi di laman Tik Toknya dikatakan ada pendamping Jin dan Iblis atau terkena sihir sehingga sakit.

“Dia akan dilukiskan gambaran makhluk yang mendampingi mereka sehingga mendapat hampir 200,000 pengikut.

“Ini bermaksud setiap orang yang berjumpa beliau pasti ada pedamping dikalangan jin dan iblis, sekiranya hendak merawat perlu menyediakan bahan-bahan tertentu untuk menyembuh,” katanya kepada MEDIA VARIASI.

Dalam pada itu, Nizam memaklumkan hasratnya menemui Neo Pawang bukan untuk membuat siasatan tetapi sebagai kajian PhD dan analisis terhadap amalan dan penggunaan ubat yang digunakan oleh pawang tersebut bagi merawat setiap penyakit.

“Saya dapati rawatan yang digunakan adalah amalan tradisi Melayu lama, di mana menggunakan limau, bunga, garam, minyak wangi dan lain-lain untuk tujuan mandi.

“Dalam sejarah Melayu, amalan tersebut merupakan cara untuk menyegarkan badan, mengharumkan badan , menghilangkan daki kotoran dan menaikan seri wajah.

“Mandian Sunnah yang didakwanya adalah bercanggah sama sekali dengan syarak, di mana pengertian mandian Sunnah seperti mandian sebelum solat Jumaat, mandi sebelum Ihram dan lain-lain lagi sila rujuk Fiqh Manhaji dan Riwayat Muslim.

“Selain itu, dakwaan beliau mampu melihat sosok-sosok yang menganggu setiap pesakit sangatlah dicurigai kerana Al Imam Asy Syafie RA mengatakan sebagaimana yang didengar oleh Ar Rabi’ yang diriwayatkan oleh Al Baihaqi RA di dalam Kitab Manaqib Asy Syafie,“ Barangsiapa yang mengaku dia melihat jin maka kita wajib menolak pengakuannya kecuali ia seorang Nabi,” katanya.

Bagaimanapun katanya, menurut Sheikh Dr Aboul Nour Khurshid dari Damsyik Syria, seseorang itu dapat melihat jin dalam bentuk yang lain bukan dalam bentuknya yang asli.

“Saya juga terkejut apabila pawang tersebut telah melukis gambar-gambar yang telah membuat sihir kepada sahabat saya Datuk Ustaz Kazim Elias, perbuatan ini boleh menimbulkan fitnah dan mewujudkan konflik dalam masyarakat.

“Apa yang saya lihat beliau ada membaca ayat-ayat suci al-Quran sewaktu menjalankan kaedah perubatan dalam masa yang sama beliau juga menghiburkan penonton dengan menari-nari dengan lagu-lagu hiburan.

“Sebagai pengamal perawat Islam yang menggunakan ayat-ayat Quran tidak seharusnya berbuat demikian kerana bertentangan dengan akhlak Rasulullah SAW.

“Saya terpanggil untuk menasihati beliau secara peribadi di laman TikTok tersebut tetapi apabila diajukan soalan dia akan menyekat (block) sedangkan soalan-soalan yang hendak saya ajukan adalah untuk mengenal pasti dan untuk membantunya mendapatkan kaedah perubatan yang berlandaskan syarak.

“Saya di sini menasihatinya sebagai pengamal perubatan komplimentari adalah lebih baik mendapatkan kelulusan dari Kementerian Kesihatan Malaysia terlebih dahulu dan mendaftar dengan mana-mana persatuan perubatan Islam yang berdaftar bagi memastikan setiap amalan dan kaedah rawatan yang dilakukan olehnya adalah patuh Syariah,” katanya.

Selain itu juga, setiap bacaan Quran yang digunakan dalam kaedah perubatan wajiblah dibaca dengan betul dan makhraj huruf seharusnya tepat untuk mengelakkan makna Al-Quran itu terpesong.

“Saya memuji sikapnya yang cuba membantu masyarakat yang mengalami pelbagai masalah mistik, cuma dia kena matang menggunakan media sosial dengan tidak menggunakan kata-kata kesat seperti “bodoh” sehingga menjatuhkan imej agama.

“Saya menasihati bukanlah untuk melemahkan semangat dan menyekat pendapatannya daripada aktiviti perubatan tersebut tetapi tujuan saya adalah untuk memastikan dia melaksanakan amalan perubatan yang bebas daripada di syaki dikenakan pertuduhan Penyebaran Doktrin Palsu atau mempersendakan ayat al-Quran,” katanya.

Kesimpulan yang boleh dibuat, perbuatan pawang tersebut lebih bersifat hiburan, kerana menurut ulamak Mesir iaitu Sheikh Wahid Abdul Salam Bali setiap perawat yang menggunakan ayat-ayat Quran wajib mematuhi rukun pengamal perubatan, apabila pawang tersebut menari-nari dan bergelek-gelek sudah pasti prinsip perubatan itu telah terbatal dan tidak mujarab.

Video: shorturl.at/dzGRT

Author

Tun Puteh Wanti

View all posts

View all posts


Caprice terkejut, tidak dimaklumkan penyelesaian cara baik

KUALA LUMPUR: Penyanyi rap dan aktivis, Caprice terkejut laporan media bahawa beliau diarah untuk memaklumkan Mahkamah Sesyen sama ada setuju selesai cara baik isu saman fitnah oleh Datuk SM Faisal SM Nasimuddin Kamal.

Saman berkenaan difailkan SM Faisal terhadap Caprice atau nama sebenarnya Ariz Ramli, pada 15 Ogos lalu, yang mendakwa defendan (Caprice) memuat naik hantaran fitnah di Instagram miliknya, dengan mengaitkan ahli perniagaan itu dengan kes bekas isterinya Emilia Hanafi.

Kes itu perlu diselesaikan secara baik sebelum perbicaraan bermula pada 4 Oktober 2023 di Mahkamah Sesyen di sini.

Caprice berkata, dia tidak dimaklumkan apa-apa mengenainya dan akan menyemak dengan peguamnya terlebih.

“It seems they are more up to date than me.

“Aneh berita sekarang, tetapi baguslah jika mereka hendak selesai cara baik.

“Biar saya semak dahulu dengan peguam, saya belum dimaklumkan apa-apa,” katanya ketika dihubungi MEDIA VARIASI.

Terdahulu, peguam Puteri Ummi Kartini Abd Latiff yang mewakili SM Faisal berkata< jika tiada penyelesaian, mahkamah menetapkan 4 hingga 6 Oktober tahun depan untuk mendengar kes berkenaan.

“Pengurusan kes ditetapkan pada 3 Julai 2023 untuk arahan lanjut perbicaraan,” katanya ketika dihubungi selepas pengurusan kes secara dalam talian di hadapan Hakim Azian Othman yang turut disertai peguam Harjoth Singh mewakili Caprice atau nama sebenarnya Ariz Ramli.

SM Faisal menyaman Ariz selaku defendan pada 15 Ogos lepas berhubung dakwaan memuat naik hantaran fitnah menerusi Instagram miliknya, dengan mengaitkan ahli perniagaan itu dengan kes bekas isterinya Emilia Hanafi.

Berdasarkan pernyataan tuntutan, SM Faisal selaku plaintif berkata pada 27 Jun lepas, Mahkamah Tinggi Syariah Kuala Lumpur memerintahkan Emilia menjalani hukuman penjara selama tujuh hari, selepas didapati gagal mematuhi perintah pengkomitan mahkamah.

SM Faisal mendakwa pada 28 Jun, Ariz memburukkan plaintif atau Mahkamah Syariah dengan memuat naik video dan hantaran memfitnah, melalui Instagram defendan yang antara lain membawa maksud bahawa beliau seorang lelaki yang kejam dan semberono mahu memenjarakan bekas isterinya, selain tidak bertimbang rasa dan bertindak agresif terhadap kaum wanita atau kanak-kanak.

Plaintif memohon ganti rugi am, punitif, teladan, teruk dan kos selain perintah injunksi supaya defendan mengeluarkan dan memadamkan hantaran fitnah itu.

Author

Tun Puteh Wanti

View all posts

View all posts


KKM setuju pinda RUU Kawal Produk Tembakau, kurangkan denda ke RM500

KUALA LUMPUR: Kementerian Kesihatan (KKM) bersetuju meminda kuantum denda bagi kesalahan dilakukan generasi yang lahir pada 1 Januari 2007 dan seterusnya atau dikenali Generasi Penamat (GEG) dalam Rang Undang-Undang Kawalan Produk Tembakau dan Merokok 2022 kepada RM500 atau perintah khidmat masyarakat berbanding peruntukan asal sebanyak RM5,000.

Menterinya Khairy Jamaluddin berkata ia susulan perbincangan dan persetujuan serta kompromi secara bersama antara KKM dan Jawatankuasa Pilihan Khas Hal Ehwal Wanita dan Kanak-Kanak dan Pembangunan Sosial Parlimen pada hari ini.

“Bagi memastikan akta yang berkuat kuasa selepas ini tidak dilihat bersifat punitif, kesalahan yang dilakukan golongan GEG hanya menetapkan denda maksimum RM500 atau khidmat masyarakat malah apa-apa kesalahan yang dilakukan golongan ini akan terlebih dahulu ditawarkan kompaun,” katanya ketika membentangkan rang undang-undang itu bagi bacaan kali kedua di Dewan Rakyat hari ini.

Beliau berkata KKM juga bersetuju melakukan pindaan dalam peringkat Jawatankuasa Dewan Rakyat untuk menghalang pemeriksaan badan dilakukan ke atas mana-mana individu yang belum mencapai usia 18 tahun.

Selain itu, katanya peruntukan bagi kesalahan pemilikan apa-apa produk tembakau, bahan merokok, produk pengganti tembakau atau peranti merokok juga akan dipinda.

Khairy berkata bagi memastikan undang-undang itu dilaksanakan dengan baik dan teratur apabila dikuatkuasakan kelak, KKM akan secara berterusan menjalankan libat urus bersama pemegang taruh seperti badan bukan kerajaan kesihatan dan pemain industri termasuk dalam membuat penetapan peraturan-peraturan merangkumi produk yang akan dikawal selia di bawah akta tersebut.

Beliau berkata setiap peruntukan di bawah rang undang-undang itu juga akan dilakukan pemantauan dan penilaian berterusan.

“Dalam hal ini pihak kerajaan akan menubuhkan satu Jawatankuasa Bebas secara pentadbiran untuk menyemak dan menilai semua peruntukan di bawah rang undang-undang ini termasuk kawalan yang melibatkan generasi yang lahir pada 1 Januari 2007 dan seterusnya,” katanya.

Pada pembentangan hampir 50 minit itu, Khairy menjelaskan rang undang-undang tersebut amat penting dan tidak boleh ditangguhkan lagi dalam membendung amalan merokok di Malaysia khususnya bagi generasi muda yang bakal mengemudi pentadbiran negara, seterusnya melahirkan barisan pemimpin dan rakyat lebih sihat dan produktif.

Beliau berkata dengan adanya rang undang-undang itu, ia akan dapat mengurangkan bebanan kos rawatan yang terpaksa ditanggung kerajaan untuk merawat penyakit akibat komplikasi merokok.

Khairy berkata menjadi tanggungjawab kerajaan untuk memastikan semua golongan kanak-kanak mendapat perlindungan kesihatan yang terbaik dan melindungi mereka daripada sebarang bentuk penggunaan produk berbahaya.

“Perlindungan yang diberikan kepada golongan GEG ini pula akan menjangkau usia mereka sebagai kanak-kanak bagi memastikan pelindungan sepenuhnya kepada bahan yang berbahaya ini,” katanya.

Menurutnya masalah merokok semakin terbeban dengan merokok alaf baharu termasuk rokok elektronik dan vape yang lebih menarik perhatian penggunanya.

Katanya bermula pada 2015, rokok elektronik dan vape telah memasuki pasaran di Malaysia dan sehingga kini, jumlah pengguna rokok elektronik dan vape semakin meningkat terutama dalam kalangan kanak-kanak dan remaja.

Jelasnya perkara itu menjadi kegusaran memandangkan kawalan berkaitan rokok elektronik dan vape tidak dapat dilaksanakan sepenuhnya di bawah undang-undang sedia ada.

“Larangan penuh penjualan rokok elektronik dan vape yang dicadangkan ke atas golongan GEG ini adalah bertujuan untuk menurunkan peratusan merokok sehingga mencapai sasaran kurang daripada lima peratus daripada keseluruhan populasi rakyat Malaysia sebagaimana penetapan kepada usaha untuk mencapai sasaran Generasi Penamat bagi Merokok menjelang 2040,” katanya. – BERNAMA

Author

MEDIAVARIASI

View all posts

View all posts


Maybank minta maaf perkhidmatan tergendala

CYBERJAYA: Malayan Banking Bhd (Maybank) memaklumkan bahawa perkhidmatannya di aplikasi MAE dan platform web sedang mengalami gangguan.

Maybank dalam satu kenyataan di Twitter memohon maaf kepada semua pengguna dan berkata, ia sedang berusaha menyelesai dan memulihkan perkhidmatannya yang terjejas.

“Kami memohon maaf kepada semua pelanggan yang terjejas atas kesulitan yang disebabkan oleh gangguan ini.

“Kami menghargai sikap timbang rasa dan kesabaran pelanggan kami dan akan terus memaklumkan kepada mereka secara berkala melalui media sosial rasmi Maybank dan platform M2U,” katanya.

#MBBAlert Dear Valued Customers,

Kindly be informed that you may now perform your banking services on Maybank2u Web and MAE App as usual. We are working on restoring our M2U MY app.

— Maybank (@MyMaybank) July 25, 2023

Untuk bantuan dan kemas kini lanjut, pelanggan boleh menghubungi Khidmat Pelanggan Kumpulan Maybank di talian 1-300-88-6688 (Malaysia) atau +60378443696 (Luar Negara) atau mengikuti/berkomunikasi dengan bank melalui platform media sosialnya.

Author

Fazleen Safina Abd Jamil

View all posts

View all posts


Mesyuarat ditempohkan 10 minit sebelum proses belah bahagian dilaksanakan

KUALA LUMPUR: Yang Dipertua Dewan Rakyat, Datuk Johari Abdul membuat keputusan menempohkan mesyuarat Dewan Rakyat itu selama 10 minit sebelum proses belah bahagian dilaksanakan, sepanjang tempoh persidangan kali ini.

Beliau berkata, mesyuarat Jawatankuasa Pemilih yang dihadiri Datuk Dr Radzi Jidin (PN-Putrajaya), Datuk Seri Azalina Othman Said (BN-Pengerang), Rafizi Ramli (PH-Pandan) dan Datuk Seri Takiyuddin Hassan (PN-Kota Bharu) bersetuju bagi menambah baik proses belah bahagian.

“Ia termasuk mengambil kira jarak perjalanan di antara blok utama, blok ini yang menempatkan Dewan Rakyat dengan blok Ahli Parlimen yang ada di belakang itu yang agak jauh maka adalah sukar bagi semua Yang Berhormat untuk berada dalam Dewan dalam masa dua minit seperti yang termaktub dalam Peraturan Mesyuarat,” katanya.

Beliau berkata, setiap kali sebelum proses belah bahagian, loceng akan dibunyikan selama dua minit dan persidangan mesyuarat akan ditempohkan selama 10 minit bagi memberi masa kepada semua Ahli Parlimen untuk berada dalam Dewan bagi mengambil bahagian dalam proses itu.

Johari berkata, loceng kemudiannya akan dibunyikan semula selama dua minit selepas persidangan mesyuarat ditempohkan bagi membolehkan persidangan dijalankan dalam proses belah bahagian dilaksanakan.

“Maksudnya loceng pertama berbunyi dua minit itu loceng seperti yang termaktub dalam Peraturan Mesyuarat, selepas itu saya akan beri 10 minit (masa) untuk Yang Berhormat bergerak daripada mana pun untuk berada dalam Dewan ini, selepas itu loceng akan dibunyikan sekali lagi selama dua minit.

“… isunya saya masih ingat lagi dalam persidangan Parlimen yang lepas, masa yang dibunyikan loceng itu tak cukup (untuk Ahli Parlimen) sampai ke sini (Dewan), ada kes yang seorang Ahli Parlimen wanita jatuh disebabkan bergegas, mengambil kira itu saya beri 10 minit,” katanya.

Johari berkata, perkara itu dilaksanakan berdasarkan Peraturan Mesyuarat 12 (2), 13 (4) dan 99. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Janin ditemukan dalam tandas masjid janin kucing – Polis

CHUKAI: Janin yang ditemukan seorang pekerja pembersihan dalam tandas sebuah masjid di Kampung Labohan, Kertih di sini disahkan bukan janin manusia sebaliknya adalah janin kucing.

Ketua Polis Daerah Kemaman, Supt. Hanyan Ramlan berkata perkara itu disahkan oleh Unit Forensik Hospital Kemaman.

“Ujian oleh Unit Forensik mengesahkan bahawa janin yang ditemui bukanlah milik manusia seperti disangka, tetapi sebenarnya janin kucing,” katanya kepada Bernama malam ini.

Terdahulu, kira-kira 12 tengah hari tadi, anggota kariah digemparkan dengan penemuan satu janin yang menyerupai janin manusia di atas lantai tandas masjid itu. – BERNAMA


Pakar Oseanografi UMT bantu operasi cari mangsa lemas – Bomba

CHUKAI: Operasi pencarian kanak-kanak berusia 11 tahun yang dikhuatiri lemas di alur sungai Kuala Kemaman dekat sini Jumaat lepas, akan diteruskan dengan bantuan pakar oseanografi dari Universiti Malaysia Terengganu (UMT).

Pengarah Jabatan Bomba dan Penyelamat Malaysia (JBPM) Terengganu, Md Hilman Abd Rashid berkata, perbincangan telah dibuat bersama pihak UMT untuk mendapatkan kepakaran tersebut berikutan pergerakan air di muara sungai itu sentiasa berubah.

“Kita tidak tahu corak pergerakan air di kawasan ini dan mereka lebih pakar. Mungkin ada kajian yang boleh bantu kita untuk menentukan kedudukan mangsa kerana situasi ini berbeza dengan sungai di mana kita tahu pergerakan air.

“Jadi (untuk kes) yang ini, airnya bertembung dengan air laut, pergerakan air berubah mengikut pasang surut air. Jadi untuk kenal pasti kedudukan mangsa, kita cuba dapatkan khidmat pakar UMT,” katanya kepada pemberita selepas melakukan tinjauan di lokasi kejadian dekat sini, hari ini.

Md Hilman berkata, pembahagian mengikut sektor juga telah dilaksanakan bagi melakukan pencarian dan Agensi Penguatkuasaan Maritim Malaysia juga memfokuskan pencarian di kawasan laut serta pesisir pantai sehingga ke Cherating, Pahang bagi mencari mangsa.

“Setakat hari ini, kita masih belum jumpa mangsa. Apa yang kita khuatiri sekiranya mangsa berada di dasar muara sungai ini sebab kita percaya bahawa kawasan ini ialah kawasan pasir jerlus…dan ini yang menyukarkan operasi pencarian kita,” katanya.

Dalam pada itu, Md Hilman turut menasihati ibu bapa agar tidak melakukan aktiviti riadah di kawasan berdekatan air memandangkan negara kini berhadapan musim Monsun Timur Laut.

“Musim banjir ini bukan masa untuk kita mandi-manda, berkelah dan bermain air. Ini bukan masa yang sesuai, saya nasihatkan juga kepada orang kampung segera berpindah jika berlaku peningkatan air atau hujan lebat berterusan di kawasan kediaman,” katanya.

Jumaat lepas, Mohamad Aiman Asyraf Shahrulzaman, 11, dipercayai lemas selepas dihanyutkan arus deras ketika bermandi-manda bersama dua rakan di alur Sungai Kuala Kemaman berdekatan Pantai Telaga Simpul.

Operasi pencarian selama empat hari itu juga melibatkan anggota pelbagai agensi termasuk Balai Bomba dan Penyelamat (BBP) Kemaman, BBP Chukai, Polis Diraja Malaysia (PDRM), Angkatan Pertahanan Awam Malaysia (APM) dan dibantu komuniti nelayan. – BERNAMA


Hentikan perbalahan sesama sendiri di media sosial – Shahidan Kassim

LABUAN: Ketua Umno Bahagian Arau Datuk Seri Shahidan Kassim menggesa anggota parti di semua peringkat supaya menghentikan pergaduhan antara puak dalam pelbagai platform media sosial yang boleh membawa kepada konflik dan perbalahan yang tidak diingini.

Beliau berkata ahli UMNO sepatutnya menggunakan platform media sosial secara bijak untuk menangkis unsur-unsur negatif dan fitnah daripada kalangan musuh politik.

“Saya bersetuju sepenuhnya dengan seruan Presiden UMNO (Perdana Menteri Datuk Seri Ismail Sabri Yaakob) supaya ahli parti tidak bergaduh sesama sendiri dalam media sosial, sebaliknya menggunakan platform itu untuk menentang musuh.

“Apa yang kita boleh lihat sekarang ialah perang politik dalam pelbagai platform media sosial, sebagai orang parti kita mesti cukup baik dan pantas untuk menangkis, menentang dan bertindak balas terhadap mana-mana elemen yang berpotensi menjejaskan kekuatan parti,” katanya kepada pemberita selepas merasmikan Hari Belia Negara peringkat Labuan di Dewan Konvokesyen Kompleks Ujana kewangan di sini hari ini.

Shahidan yang juga Menteri Wilayah Persekutuan berkata walaupun ‘pergaduhan kecil’ dalaman parti masih wujud, tetapi tidak melibatkan keseluruhan spektrum UMNO.

“Masih ada pertelingkahan dalaman atau perang sesama sendiri dalam media sosial, terutamanya antara ahli di peringkat bawahan dan penyokong, secara rasionalnya pergaduhan seharusnya dengan musuh,” katanya.

Shahidan berkata seruan presiden UMNO perlu didengari oleh semua ahli di semua peringkat demi kepentingan parti pada pilihan raya umum ke-15 (PRU15) akan datang, dan beliau optimis PRU15 dapat dilihat sebagai kemunculan UMNO di seluruh negara termasuk di Labuan.

Beliau juga berkata Ismail Sabri menunjukkan prestasi yang baik sepanjang perkhidmatannya sebagai Perdana Menteri, dan keadaan ekonomi menunjukkan peningkatan. – BERNAMA


PRU15: Rundingan PH-MUDA ada kemajuan – Anwar

PETALING JAYA: Rundingan antara Pakatan Harapan (PH) dengan Parti Ikatan Demokratik Malaysia (MUDA) untuk bekerjasama dalam Pilihan Raya Umum ke-15 masih berlangsung dan ada kemajuan, kata Pengerusi PH Datuk Seri Anwar Ibrahim.

Beliau yang juga Presiden PKR berkata laporan media yang tular hari semalam mendakwa PH menolak MUDA adalah tidak benar.

“Tak betul…(tolak MUDA), kita masih berunding dan ada kemajuan,” katanya ringkas kepada pemberita selepas Mesyuarat Khas Majlis Pimpinan Pusat (MPP) PKR, di ibu pejabat PKR, di sini malam tadi.

Terdahulu Anwar mempengerusikan mesyuarat itu yang bermula pada 9.40 malam dan turut dihadiri Timbalan Presidennya Rafizi Ramli serta Naib Presiden Datuk Seri Aminuddin Harun yang juga Menteri Besar Negeri Sembilan, Ketua Wanita Fadhlina Sidek dan Ketua Angkatan Muda Adam Adli serta Ahli MPP.

Sementara itu Ketua Penerangan PKR, Ahmad Fahmi Fadzil berkata keputusan muktamad mengenai kerjasama PH dan MUDA dijangka diperoleh seawal Rabu ini.

Menurut beliau lagi, mesyuarat itu dibuat susulan pembubaran Parlimen yang diumumkan Perdana Menteri Datuk Seri Ismail Sabri Yaakob hari ini yang antaranya membincangkan persiapan jentera pilihan raya PKR serta hasrat parti itu untuk bertanding di lebih banyak kerusi Parlimen bagi PRU15.

Katanya susulan pembubaran Parlimen serta PRU15 yang akan dilaksanakan dalam tempoh terdekat, beberapa agenda PH termasuk Konvensyen PH yang dijadual berlangsung hujung Oktober ini mungkin diawalkan atau ditangguhkan. – BERNAMA


Kerajaan akan perkenalkan Pakej Perpaduan Internet khas untuk B40

CYBERJAYA: Pakej Perpaduan Internet talian tetap khas buat golongan B40 di Malaysia akan diperkenalkan, kata Menteri Komunikasi dan Digital, Fahmi Fadzil.

Menurutnya, Ketua Setiausaha (KSU) KKD, Datuk Seri Mohammad Mentek telah diarahkan untuk membuat rundingan dengan pihak berkaitan berhubung pakej itu.

“Sebelum ini kita ada umum Pakej Perpaduan Prabayar Internet Mudah Alih untuk telefon bimbit.

“Selepas ini kita akan hantar KSU (buat rundingan), untuk pastikan Pakej Perpaduan bagi Internet jalur lebar talian tetap,” katanya pada Majlis Perhimpunan Bulanan Kementerian Komunikasi dan Digital (KKD) 2023 di Putrajaya, pada Selasa.

Untuk rekod, Fahmi sebelum ini pernah mengumumkan Pelan Data Perpaduan Prabayar Internet Mudah Alih dengan kadar harga RM5 sebulan akan memasuki pasaran mulai Februari depan.

Pelaksanaan pakej itu melibatkan lima syarikat penyedia perkhidmatan telekomunikasi iaitu CelcomDigi, Maxis, UMobile, Telekom Malaysia (TM) dan YTL Communications.

Tambah beliau, syarikat penyedia perkhidmatan telekomunikasi memainkan peranan penting dalam melengkapkan tiga peratus akses Internet di kawasan yang belum diselesaikan serta baki 97 peratus yang dikesan mempunyai pothole.

Pada masa sama, Fahmi berserta timbalannya, Teo Nie Ching turut memberi jaminan bahawa akan memastikan isu Internet dalam negara diselesaikan dalam kadar segera.

Author

Diyana Rahip

View all posts

View all posts


Radiance Agrotech sasar jadi pengeluar daging lembu terbesar

OLEH: FATTAH RAZZAQ

KUALA LUMPUR: Radiance Assets Bhd., sebuah syarikat pemegangan pelaburan dipacu teknologi patuh syariah kini mengembangkan sayapnya dalam bidang agroteknologi apabila telah membuat pelaburan sebanyak RM1.1 bilion menerusi anak syarikatnya, Radiance Agrotech Sdn. Bhd.

Pengerusi Eksekutifnya, Dr Mohd. Ezman Zamani berkata, pihaknya menyasarkan dapat menghasilkan 50,000 ekor lembu dalam tempoh lima tahun akan datang untuk muncul sebagai pengeluar utama daging haiwan itu di negara ini.

Sebagai permulaan, Radiance Agrotech sedang mengendalikan ladang lembu yang menempatkan 400 ekor lembu di pusat penyembelihan di Bangi, Selangor yang beroperasi sejak awal tahun ini selain pembukaan lokasi baharu di sekitar Johor tidak lama lagi.

“Di bawah Radiance Agrotech, kami ingin menghasilkan ladang ternakan berteknologi tinggi yang dibawa dari Belanda. Di negara berkenaan, satu syarikat berjaya menternak 30,000 lembu namun di Malaysia kalau syarikat itu menghasilkan 5,000 lembu, jumlah adalah yang terbesar di sini tetapi itu pun masih tidak dapat memenuhi permintaan masyarakat.

“Justeru, kami hendak membawa teknologi yang sudah terbukti walaupun menelan kos tinggi namun jangka masa panjang di mana objektifnya adalah kelestarian.

“Menerusi teknologi ini, hanya dua pekerja berada di dalam kandang manakala makanan, air dan najis diuruskan secara automatik dan tiada sentuhan manusia dalam usaha menjadikan Malaysia sebagai ladang ternakan lembu yang bebas penyakit kaki dan mulut (FMD),” katanya dalam temubual baru-baru ini.

Dr. Mohd. Ezman menambah, objektif Radiance Agrotech menubuhkan pusat ternakan lembu berteknologi bukan hanya mengejar keuntungan semata-mata.

Tegas beliau, pengembangan portfolio itu bersikap serampang dua mata dalam usaha membantu kerajaan menurunkan harga daging lembu di pasaran negara ini dalam membantu masyarakat berpendapatan rendah serta menampung keperluan pasaran ketika ini.

Ini kerana katanya, pusat ternakan akan mewujudkan satu rantaian dalam ekonomi bermula dari ternakan hingga penghasilan daging segar yang tidak melibatkan orang tengah sebagaimana yang diperjuangkan Perdana Menteri, Datuk Seri Ismail Sabri Yaakob sebelum ini.

“Ladang ini adalah bersepadu apabila sistemnya bermula dengan ternakan, pembiakan dan persenyawaan, pemakanan, penyembelihan, pemprosesan, pembungkusan dan pemasaran sama ada di dalam dan luar negara.

“Selain itu, produk siap daging lembu yang dihasilkan akan dijual di cawangan kedai-kedai Radiance Agrotech di bawah jenama RediMeat. Inisiatif ini akan membolehkan kami menawarkan harga rendah di pasaran dengan sasaran penurunan antara 10 hingga 20 peratus berbanding harga sekarang.

“Justeru kami menyasarkan dapat mewujudkan 1,000 outlet RediMeat dalam tempoh lima tahun akan datang yang berkonsep kedai daging segar secara terus kepada orang ramai,” katanya sambil memberitahu Perak akan menjadi pilihan dalam usaha untuk mengembangkan portfolio pelaburan agroteknologinya itu yang melibatkan kawasan seluas 7,000 ekar.

Sebagai perancangan masa depan, Dr. Mohd. Ezaman memberitahu, selain ternakan lembu, Radiance Agrotech akan menceburi bidang ternakan ayam yang akan dimajukan secara berperingkat.

“Menyedari potensi pasaran dalam pertanian, kami komited untuk menghasilkan produk terbaik dan berkualti tinggi kepada rakyat seperti daging lembu dan juga ayam.

“Paling penting, kami ingin membantu Keluarga Malaysia mendapatkan produk pada harga yang berpatutan dan tidak membebankan mereka.

“Pada masa sama, objektif ladang lembu yang dirancang ini bukan setakat untuk pasaran daging di Malaysia semata-mata, sebaliknya akan dipasarkan kepada negara jiran pada masa akan datang apabila kami mendapat sijil bebas FMD,” katanya.

Author

Media Variasi

View all posts

View all posts


Gempa bumi di Turkiye tidak jejaskan aksi Jelajah Pramusim KDA FC

ALOR SETAR: Kejadian gempa bumi kuat berukuran 7.8 magnitud yang melanda selatan Turkiye, awal pagi Isnin tidak akan menjejaskan aksi jelajah Pramusim 2023 pasukan Kedah Darul Aman FC (KDA FC) di Antalya, Turkiye.

Ketua Pegawai Eksekutif KDA FC, Khamal Idris Ali berkata, kejadian gempa bumi di Turkiye adalah di zon berbeza yang tidak melibatkan jadual pasukan sepanjang 10 hari berada di negara itu.

“Saya tahu, bencana di Turkiye itu menimbulkan kebimbangan semua pihak terutamanya kaum keluarga pemain dan penyokong di Malaysia tetapi kejadian itu berlaku berada di zon yang berbeza.

“Jadi, empat perlawanan persahabatan menentang empat kelab dari Uzbekistan, Kazakhstan dan Ukraine yang akan berlangsung di Limak Arcadia Sports Resort diteruskan seperti perancangan awal,” katanya dalam kenyataan hari ini.

Sepanjang 10 hari berada di Antalya, pasukan itu akan mengadakan empat perlawanan persahabatan bertemu pasukan FC Nasaf dari Uzbekistan pada 9 Februari, FC Shakter Karaganda dari Kazakhstan (10 Februari), FK Maqtaraal dari Kazakhstan (12 Februari) dan pasukan terakhir FC Metalist Kharkiv dari Ukraine (14 Februari). -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PRU15: PBM sedia kerjasama dengan kerajaan yang menang termasuk PH

AMPANG: Parti Bangsa Malaysia (PBM) sedia menjalin kerjasama politik dengan parti atau gabungan yang membentuk kerajaan selepas 19 November ini sekiranya calon mereka dipilih oleh rakyat.

Calonnya di Parlimen Ampang, Datuk Zuraida Kamarudin berkata, rancangan jalinan kerjasama tersebut untuk memastikan perkhidmatan yang lebih berkesan serta kebajikan rakyat lebih terjamin.

“Kita akan sokong kerajaan yang dibentuk. Macam saya bertanding di Ampang, saya ingin memastikan hak rakyat di Ampang pertahankan iaitu peruntukan di kawasan Parlimen Ampang untuk berkhidmat kepada rakyat Ampang kerana ini hak mereka.

“Jadi kepada mana-mana kerajaan yang menang harus memberi peruntukan kepada Ahli Parlimen seperti saya.

“Mana-mana kerajaan pun termasuk Pakatan Harapan (PH) kerana saya ingin memperjuangkan hak rakyat Ampang untuk mendapatkan peruntukan kerajaan,” katanya ketika ditemui pemberita pada Majlis Pelancaran Jentera Pilihan Raya P99 Ampang di kawasan lapang WaterFront 3A, Ampang, pada malam ini.

Dalam pada itu, PBM juga mengumumkan bekas Menteri Pelancongan, Seni dan Budaya ketika zaman pemerintahan PH, Datuk Seri Santhara Kumar akan mempertahankan kerusi Parlimen Segamat pada PRU15 ini.

Antara calon lain yang akan mewakili parti tersebut adalah Ahli Dewan Undangan Negeri (ADUN) Lembah Jaya, Hanisza Talha dipertaruhkan di Parlimen Hulu Selangor.

Kata Zuraida, parti itu juga sedang membuat pertimbangan bagi meletakkan calon di tiga lagi kawasan Parlimen dan dua di Dewan Undangan Negeri (DUN) negeri Perak yang terdiri daripada kawasan Tronoh dan Malim Nawar.

Author

Mohamad Fitri Hazim Hazam

View all posts

View all posts


Dua kawasan catat bacaan IPU tidak sihat pagi ini

KUALA LUMPUR: Klang di Selangor dan Tangkak di Johor merekodkan bacaan Indeks Pencemaran Udara (IPU) tidak sihat setakat 7 pagi ini, masing-masing pada 153 dan 112.

Menurut laman sesawang Sistem Pengurusan Indeks Pencemaran Udara Malaysia (APIMS) Jabatan Alam Sekitar (JAS), 56 lagi kawasan di Semenanjung serta Sabah dan Sarawak merekodkan bacaan IPU sederhana (51-100).

Ia termasuk Seri Manjung di Perak (99), Petaling Jaya (95) di Selangor, serta Banting dan Johan Setia (MCAQM) di Selangor dan Cheras di wilayah Persekutuan – semuanya merekodkan bacaan 94.

Pada masa sama, 10 kawasan lain mencatat bacaan IPU baik iaitu kurang daripada 50.

Ia termasuk Langkawi di Kedah (18), Kangar di Perlis (22) dan Kimanis di Sabah (26).

Bacaan IPU 0 hingga 50 menunjukkan kualiti udara adalah baik, 51-100 sederhana, 101-200 tidak sihat, 201-300 sangat tidak sihat dan melebihi 300 adalah berbahaya.

Data IPU itu dikeluarkan setiap jam, berdasarkan 68 stesen pengawasan kualiti udara di seluruh negara. – Awani

Author

Media Variasi

View all posts

View all posts


Pemilihan UMNO: Khaled Nordin sedia pertahan jawatan Naib Presiden, Ismail Sabri belum pasti

CYBERJAYA: Naib Presiden UMNO, Datuk Seri Mohamed Khaled Nordin nekad mempertahankan kerusi yang disandangnya sekarang demi mengembalikan semula kepercayaan kepada UMNO yang hilang menerusi proses pemulihan.

Menurutnya, beliau sedia menawarkan diri bagi jawatan Naib Presiden buat kali kedua itu demi meneruskan bakti kepada UMNO.

“Dengan tekad mengembalikan semula kepercayaan yang hilang melalui pemulihan. Selain itu, dengan bekerja bersama-sama semua yang percaya bahawa yang lemah, parti yang kalah harus bangkit kembali.

“Berbekalkan segala kekuatan dan kelemahan saya, izinkan saya meneruskan ikhtiar yang tertangguh dan memeta semula sasaran masa depan parti,” katanya dalam kenyataan hari ini.

Sementara itu, bekas Perdana Menteri, Datuk Seri Ismail Sabri dilaporkan berkata, masih belum membuat keputusan sama ada akan mempertahankan atau melepaskan jawatan Naib Presiden UMNO yang disandang ketika ini, pada pemilihan parti bulan depan.

Namun, beliau mengesahkan akan bertanding jawatan ketua bahagian UMNO tanpa menamakan bahagian mana, lapor Berita Harian.

Sehingga Selasa, hanya satu calon menawarkan diri bertanding bagi merebut kekosongan tiga jawatan Naib Presiden UMNO dalam pemilihan parti berkenaan.

Semalam, Pengerusi Jawatankuasa Pemilihan UMNO (JPU), Tan Sri Shahrir Samad berkata sehingga 19 Februari lalu, masih belum ada mana-mana pemimpin yang menawarkan diri bertanding bagi merebut kekosongan tiga jawatan Naib Presiden UMNO.

Author

Diyana Rahip

View all posts

View all posts


Sultan Johor berkenan berkunjung ke kediaman rasmi Perdana Menteri

JOHOR BAHRU: Sultan Johor Sultan Ibrahim Almarhum Sultan Iskandar berkenan berangkat mengunjungi kediaman rasmi Perdana Menteri, Datuk Seri Anwar Ibrahim di Seri Perdana, Putrajaya hari ini.

Perkara itu dimaklumkan menerusi hantaran yang dimuat naik di laman Facebook rasmi Sultan Ibrahim, dengan beberapa foto turut dikongsi di platform media sosial itu.

Sultan Ibrahim turut memaklumkan bahawa kunjungan tersebut adalah  bagi memenuhi undangan Perdana Menteri ke-10 itu.

Pada pertemuan itu, Anwar turut mempersembahkan taklimat kepada baginda berhubung lawatan kerja beliau ke Singapura, pada Isnin (30 Januari) lepas.

Pada sesi lawatan Ahad lepas, Anwar telah membuat kunjungan hormat ke atas Presiden Singapura, Halimah Yacob selain mengadakan pertemuan dengan rakan sejawatnya Lee Hsien Loong. – BERNAMA


Jangan campur aduk urusan rasmi kerajaan negeri dengan kempen politik

JOHOR BAHRU: Menteri Besar Johor dan barisan Ahli Majlis Mesyuarat Kerajaan (AMMK) Negeri diingatkan supaya tidak mencampuradukkan urusan rasmi kerajaan negeri dengan kempen politik yang ditetapkan Suruhanjaya Pilihan Raya (SPR) selama 14 hari bermula 5 November ini.

Setiausaha Kerajaan Negeri Johor, Tan Sri Dr Azmi Rohani berkata, perkara itu telah dimaklumkan menerusi mesyuarat Exco baru-baru ini dan semua pihak perlu menghormati ketetapan yang diputuskan pihak berkuasa sepanjang tempoh berkenaan bagi mengelak perkara tidak diingini berlaku.

“Sebelum ini, pilihan raya peringkat Parlimen dan negeri diadakan serentak, namun kali ini kerajaan negeri masih lagi berjalan seperti biasa kerana ada lagi kerajaan di situ. Jadi perkara yang perlu diambil kira oleh kerajaan negeri dan pegawai pengurus adalah untuk membezakan perkara melibatkan kempen dan urusan kerajaan.

“Ini bermakna, mana-mana hal parti melibatkan kempen dan sebagainya janganlah dicampuradukkan dengan urusan rasmi kerajaan negeri,” katanya kepada pemberita selepas merasmikan Majlis Penyerahan Writ Kepada Pegawai Pengurus Pilihan Raya Umum ke-15 (PRU15) Johor dan Penyampaian Amanat di sini malam tadi.

Turut hadir Pengarah SPR Johor, Nor Nekman Jaimon.

Azmi berkata demikian ketika ditanya mengenai nasihat kepada pemimpin kerajaan negeri dan barisan Exco ketika menghadapi musim PRU15 ini.

Beliau berkata, antara perkara yang tidak boleh dilakukan Datuk Onn Hafiz Ghazi dan AMMK ketika melakukan sebarang program urusan rasmi kerajaan negeri adalah menggunakan peralatan dan lambang sesebuah parti sepanjang tempoh berkenaan.

“Sekiranya majlis rasmi kerajaan pada waktu berkempen, tidaklah boleh menggunakan peralatan-peralatan berkempen parti, lambang parti dan sebagainya dalam urusan kerajaan yang melibatkan pegawai kerajaan sewaktu berkempen.

“Dalam ucapan susah untuk kita kenal pasti secara terus kerana kadang-kadang itu masing-masing punya persepsi tetapi yang kita lebihkan kepada fizikal seperti lambang parti. Sebab kita sudah ada kerajaan jadi kalau program kerajaan itu program kerajaanlah, kalau program parti itu dibuat mengikut kaedah yang dibenarkan SPR,” tambahnya.

Terdahulu, Azmi menyerahkan writ kepada 26 Pegawai Pengurus PRU15 Johor.

Semalam, SPR menetapkan 19 November sebagai hari pengundian bagi PRU15, manakala hari penamaan calon 5 Nov dan pengundian awal 15 Nov ini.

SPR turut memaklumkan tempoh berkempen ditetapkan selama 14 hari bermula 5 November bagi semua calon dan parti politik bertanding hingga pukul 11.59 malam, 18 November. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


MBI pasang lebih 1,000 perangkap tikus di pasar, medan selera

IPOH: Unit Kawalan Vektor Majlis Bandaraya Ipoh (MBI) telah memasang 747 perangkap dan menangkap serta melupuskan 117 ekor tikus di sekitar bangunan milik MBI termasuk pasar-pasar awam dan medan selera setakat Mei lepas.

Datuk Bandar Ipoh, Datuk Rumaizi Baharin berkata, dalam tempoh pelaksanaan Kempen Kawalan Tikus di Pasar Besar Ipoh dari 6 hingga 21 Jun lepas pula, 360 perangkap telah dipasang dan 91 ekor tikus telah ditangkap.

“Kempen ini diadakan sebagai usaha membasmi urungan tikus di pasar-pasar awam MBI untuk tahun ini. Aktiviti kempen kawalan tikus ini telah mula dijalankan pada 6 Jun dan akan berlanjutan hingga 31 Ogos,” katanya dalam kenyataan di sini hari ini dan menambah aktiviti itu selaras dengan sasaran Ipoh Bandaraya Terbersih 2023.

Pelaksanaan Pelan Tindakan Pemantauan Dan Kawalan Tikus (PTPKT 2.0) di pihak berkuasa tempatan (PBT) katanya telah mula dilaksanakan pada 2022 iaitu di bawah Garis Panduan Kawalan Tikus di PBT.

Beliau berkata, Unit Kawalan Vektor, Jabatan Kesihatan Persekitaran MBI telah memilih Pasar Besar Ipoh, Pasar Pasir Pinji dan Pasar Pasir Puteh untuk dijalankan kempen ini secara berfasa dan seterusnya ke semua pasar dan medan selera milik MBI.

Mengulas lanjut, Rumaizi berkata, kempen ini antara lain bertujuan mencegah penularan pelbagai jenis penyakit bawaan tikus seperti Leptospirosis, Hawar (plaque), tifus, jangkitan cacing dan pelbagai jenis virus serta bakteria.

Ia juga bagi mengurangkan masalah infestasi (urungan) tikus di kawasan PBT meliputi pasar awam dan medan selera, melaksanakan kajian indeks tikus, penilaian risiko persekitaran urungan tikus serta merangka dan melaksanakan tindakan kawalan dan mitigasi.

“Punca utama masalah urungan tikus di pasar-pasar awam disebabkan oleh sisa jualan ikan, sayur dan buah-buahan, lubang di persekitaran bangunan pasar, bekas-bekas penyimpanan polisterin atau kotak kadbod yang tidak bersih serta disimpan secara tidak teratur,” katanya.

Justeru, beliau berkata peniaga-peniaga pasar awam perlu memberi kerjasama termasuk aspek pelupusan sisa jualan ikan, sayur dan buah-buahan dengan cara membuang sisa ke dalam plastik sampah dan mengikatnya dengan sempurna sebelum dibuang ke dalam tong sampah berpenutup. – BERNAMA


Jangan hilang keyakinan diri, fokus Piala Sudirman – Chong Wei

KUALA LUMPUR: Legenda badminton negara, Datuk Lee Chong Wei mahu pemain badminton negara tidak hilang keyakinan dengan prestasi masing-masing, susulan ‘pulang awal’ pada saingan Kejohanan Badminton Berpasukan Campuran Asia (BAMTC) di Emiriah Arab Bersatu (UAE), semalam.

Beliau berkata, kekalahan 2-3 kepada juara bertahan China pada pusingan suku akhir, kini perlu dialihkan kepada saingan Piala Sudirman di Suzhou, China, Mei depan.

“Sekarang kita mahu pulih balik bukan senang kerana China memang paling kuat pada Piala Sudirman, tapi kali ini dia bukan hantar pasukan penuh, jadi kita kena teliti semula.

“Persatuan Badminton Malaysia (BAM) kena buat satu perbincangan di masa akan datang mengenai acara berpasukan dan buat satu persiapan terbaik untuk lawan sampai ke final,” katanya ketika ditemui.

Menurutnya, barisan atlet sedia ada perlu kembali mencari rentak kemenangan supaya keyakinan itu terus menjadi pembakar semangat serta bekalan dalam kejohanan akan datang.

“Saya buat ‘comeback’ masa Sudirman Cup di China sebelum ini, di mana saya paksa diri supaya jangan kalah satu match, itu cara saya dapatkan kembali keyakinan.

“Latihan dan pertandingan adalah berbeza kerana pihak lawan juga berbeza. Perkara ini penting untuk kerjaya atlet,” katanya.

Kekalahan Malaysia di BAMTC bukanlah satu topik baharu, memandangkan ia kekalahan ketiga skuad negara di pusingan suku akhir sepanjang rekod penganjuran kejohanan itu diadakan pada 2017 di Hanoi, Vietnam dan seterusnya di Hong Kong (2019).

Edisi 2021 di Wuhan, China penganjuran kejohanan itu dibatalkan berikutan pandemik COVID-19.

Malaysia menamatkan kempen Kumpulan B sebagai naib johan setelah tewas kepada juara Piala Thomas India, 1-4, pada Khamis.

Sebelum itu, skuad negara menang 5-0 ke atas tuan rumah UAE dan Kazakhstan. – BERNAMA


1.5 tan abu al-Quran dilupuskan di laut

GEORGE TOWN: Kementerian Dalam Negeri (KDN) melepaskan sebanyak 1.5 tan abu al-Quran yang telah dilupuskan ke dalam laut melalui Program Pemuliaan (Pelupusan) Al-Quran, di kawasan perairan Pulau Pinang, di sini hari ini.

Abu berkenaan dilepaskan di kawasan Pulau Kendi iaitu kira-kira 15 batu nautika dari Jeti Pasukan Polis Marin (PPM)  Wilayah Satu di Batu Uban, dengan disaksikan Timbalan Menteri Dalam Negeri, Datuk Seri Dr Shamsul Anuar Nasarah.

Dengan menaiki kapal milik PPM Wilayah Satu dan Agensi Penguatkuasaan Maritim Malaysia (APMM) Pulau Pinang, kaedah pembuangan abu al-Quran dijalankan mengikut Muzakarah Jawatankuasa Fatwa Majlis Kebangsaan Bagi Hal Ehwal Agama Islam Malaysia kali ke-30 yang bersidang pada 22 Ogos 1992.

Shamsul Anuar berkata, pelupusan abu al-Quran itu melibatkan 2,750 naskah yang terkumpul melalui tindakan penguatkuasaan, program advokasi dan program komuniti yang dijalankan pihaknya di Pulau Pinang.

Beliau berkata, pelupusan itu juga melibatkan al-Quran yang koyak, rosak, tidak lagi boleh dibaca dan yang bukan Rasm Uthmani iaitu tidak diperakui oleh KDN kerana dikhuatiri terdapat kesilapan cetakan dan ayat al-Quran pada naskah tersebut.

Shamsul Anuar berkata, kaedah pemuliaan yang dilaksanakan itu juga mengikut kaedah yang ditetapkan Garis Panduan Pelupusan Teks al-Quran yang telah dikeluarkan oleh KDN melalui Lembaga Pengawalan Pelesenan dan Pencetakan Al-Quran (LPPPQ).

Katanya, sebagai panduan kepada proses pemuliaan yang tertib, pihak KDN juga telah mengeluarkan garis panduan melalui LPPPQ untuk rujukan umum.

“Proses pemulian abu al-Quran hari ini dijalankan melalui kaedah yang tertib dan terkawal melalui proses pendebuan dan pelepasan di laut, macam hari ini kita lupuskan di kawasan Pulau Kendi iaitu pada kedalaman kira-kira 18 meter.

“Proses hari ini turut mendapat kerjasama daripada Jabatan Mufti Pulau Pinang, Jabatan Hal Ehwal Agama Islam Pulau Pinang dan Masjid Seberang Perai Selatan,” katanya.

Shamsul Anuar berkata, selain pendebuan dan pelepasan di laut, pihak KDN turut menjalankan proses pelupusan al-Quran dengan cara menanam di tempat tersembunyi bagi mengelak salah faham orang ramai

Menurutnya,  KDN melalui Bahagian Penguatkuasaan dan Kawalan menjalankan penguatkuasaan serta pemeriksaan dari semasa ke semasa bagi memastikan al-Quran yang dijual di pasaran mempunyai perakaun KDN.

Beliau berkata, pihaknya juga melaksanakan kempen ke arah sifar teks al-Quran tiada perakaun KDN dengan menjalankan operasi dan pemeriksaan terhadap penjual, pengimport, pengedar, premis simpanan, pintu masuk negara serta peniagaan secara dalam talian. – BERNAMA


Berada di luar negara semasa kemuncak banjir, MB Terengganu minta maaf

KUALA TERENGGANU: Menteri Besar, Datuk Seri Dr Ahmad Samsuri Mokhtar memohon maaf kepada seluruh rakyat Terengganu kerana berada di luar negara ketika waktu kemuncak negeri itu dilanda gelombang kedua banjir.

Beliau mengaku apa pun penjelasan yang diberikannya, ia tidak akan dapat membetulkan keadaan bahawa beliau tiada di sisi rakyat Terengganu ketika mereka ditimpa kesusahan ekoran bencana alam itu.

“Oleh kerana saya tidak dapat bersama dengan mangsa banjir pada tempoh 18 Disember hingga 21 Dis iaitu waktu yang kritikal (banjir), saya ingin mengambil kesempatan memohon jutaan kemaafan daripada seluruh mangsa dan rakyat Terengganu atas apa yang telah berlaku.

“Saya faham, saya tidak boleh berikan apa jua alasan, dan sudah tentu tidak boleh membetulkan keadaan ketiadaan saya di sisi rakyat Terengganu di waktu sebegini,” katanya dalam sidang media selepas menghadiri Taklimat Pengurusan Bencana Banjir di Pejabat Daerah Kemaman, dan rakaman sidang media itu dimuat turun dalam laman Facebook miliknya hari ini.

Ahmad Samsuri menjelaskan beliau mengambil keputusan untuk meneruskan perjalanannya ke luar negara setelah banjir gelombang pertama yang berlaku pada 8 Dis hingga 17 Dis lepas mulai reda, namun tempoh kemuncak banjir gelombang kedua berlaku ketika beliau sudah berada di luar negara.

Bagaimanapun katanya, beliau tidak sesekali mengabaikan tanggungjawabnya sebagai menteri besar, dengan sentiasa memantau keadaan banjir dari semasa ke semasa, dan sering berhubung dengan ketua-ketua agensi di bawah Jawatankuasa Pengurusan Bencana Negeri.

“Mana-mana yang tidak memerlukan keputusan saya sebagai menteri besar telah diambil perjalanannya oleh semua ketua-ketua agensi terlibat dalam Jawatankuasa Pengurusan Bencana Negeri setiap hari.

“… dan jika ada yang memerlukan keputusan saya sebagai menteri besar walau ketiadaan saya dalam tempoh 18 Dis hingga 21 Dis itu, ia dapat dilaksana secara terus setelah saya membuat keputusan dalam komunikasi saya dengan ahli-ahli Jawatankuasa Pengurusan Bencana Negeri hampir setiap hari,” katanya. – BERNAMA


Harga minyak masak 5kg turun kepada RM30.90 bermula Selasa

PUTRAJAYA: Harga minyak masak kemasan botol lima kilogram (kg) turun 60 sen kepada RM30.90 berbanding RM31.50 berkuat kuasa dari 8 November hingga 7 Disember ini, menurut Kementerian Perdagangan Dalam Negeri dan Hal Ehwal Pengguna (KPDNHEP).

KPDNHEP dalam kenyataan hari ini menyebut harga minyak masak kemasan botol tiga kg turun kepada RM19.60 daripada RM19.90, botol dua kg (RM13.30 daripada RM13.50) dan botol satu kg (RM6.90 daripada RM7.10).

KPDNHEP memaklumkan harga baharu itu ditetapkan selepas kerajaan meneruskan kawalan harga minyak masak sawit botol yang dilaksanakan sejak 8 Ogos lepas.

“Kawalan harga ini dilaksanakan mengikut kaedah harga siling bergerak berdasarkan purata harga minyak sawit mentah dunia,” menurut kenyataan itu.

KPDNHEP menyebut mana-mana pihak yang menjual melebihi harga maksimum boleh diambil tindakan di bawah Akta Kawalan Harga dan Antipencatutan 2011.

“KPDNHEP menggalakkan pengguna menjadi mata dan telinga kepada kerajaan untuk menyalurkan maklumat berkaitan pelanggaran undang-undang membabitkan harga runcit minyak masak sawit tulen di pasaran,” katanya. – BERNAMA


‘Pembersihan’ besar-besaran UMNO tumpu ahli sabotaj parti – Zahid

PUTRAJAYA: UMNO akan melakukan ‘pembersihan’ parti secara besar-besaran, dengan memberi tumpuan kepada mereka yang didapati mensabotaj parti serta calon pada Pilihan Raya Umum Ke-15 (PRU15), kata Presiden UMNO Datuk Seri Ahmad Zahid Hamidi.

Beliau berkata perkara tersebut, akan dibincang dan diputuskan dalam mesyuarat Majlis Tertinggi (MT) UMNO di ibu negara esok.

“Saya kata dalam Perhimpunan Agung UMNO baru-baru ini, kita akan lakukan pembersihan parti secara besar-besaran, termasuk mereka yang sabotaj parti dan calon parti pada PRU15, dan mungkin termasuk orang yang menembak kaki sendiri (sabotaj diri sendiri) ketika pilihan raya diadakan.

“Bila besar-besaran ini maknanya adalah (pembersihan), mana yang belum terasa insya-Allah malam esok akan terasa,” katanya pada sidang media selepas mempengerusikan Mesyuarat Penyelarasan antara Menteri Kemajuan Desa dan Wilayah dengan Exco Luar Bandar (MEXCLUB), di sini hari ini.

Ditanya sama ada mesyuarat MT UMNO itu akan membincangkan mengenai status keahlian bekas Ketua Pemuda UMNO, Khairy Jamaluddin, yang sebelum ini secara terbuka mengkritik pimpinan parti serta lantang bersuara agar jawatan presiden dan timbalan presiden dipertandingkan, Zahid berkata ia akan diketahui selepas mesyuarat berkenaan.

“Tidak boleh beritahu awal, kalau strategi dikongsi dengan wartawan, tidak lagi jadi strategi, saya harus ‘embargo’ maklumat ini sehingga tiba waktunya,” katanya yang juga Ahli Parlimen Bagan Datuk.

Perhimpunan Agung UMNO 2022 baru-baru ini meluluskan usul jawatan Presiden dan Timbalan Presiden tidak dipertandingkan, namun Khairy mendakwa wujud cubaan membawa masuk ‘perwakilan import’ bagi mengundi usul berkenaan.

Dalam perkembangan lain, Zahid yang juga Timbalan Perdana Menteri berkata kerajaan belum memutuskan sama ada Rang Undang-Undang (RUU) Pendanaan Politik, akan dibentangkan pada sidang Parlimen akan datang.

Beliau bagaimanapun mengalu-alukan sokongan daripada semua pemimpin parti politik untuk terlibat secara langsung dalam penggubalan RUU berkenaan.

“Bagi saya RUU ini walau belum ada keputusan oleh Jemaah Menteri, tetapi saya fikir dengan kenyataan pemimpin NGO (badan bukan kerajaan) dan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki, harus dijadikan satu panduan,” katanya.

Baru-baru ini, Azam dilaporkan berkata, SPRM akan menyiasat apa sahaja bentuk kes rasuah berdasarkan peruntukan undang-undang, dan tidak tertakluk kepada pemahaman peribadi serta menyifatkan sedekah atau sumbangan sebagai rasuah yang dibayar kepada pengundi untuk mengundi pada pilihan raya.

Badan pemerhati anti rasuah Transparency International Malaysia (TI-M) pula mendesak supaya Akta Pendanaan Politik disegerakan, bagi mengembalikan kepercayaan masyarakat terhadap proses demokrasi di Malaysia. – BERNAMA


Misi cari kru nelayan jatuh bot diteruskan – APMM Selangor

CYBERJAYA: Agensi Penguatkuasaan Maritim Malaysia (Maritim Malaysia) Negeri Selangor meneruskan operasi mencari dan menyelamat (CARILAMAT) bagi mengesan seorang kru bot nelayan kelas C SLFA 3026 yang jatuh laut di sekitar perairan Sekinchan, semalam.

Pengarah Maritim Negeri Selangor, Kepten Maritim Siva Kumar Vengadasalam berkata, Operasi CARILAMAT yang dikoordinasikan Maritime Rescue Sub Centre (MRSC) Johor Bahru disambung pada hari kedua mulai jam 7.00 pagi tadi dengan mengatur gerak bot PENGGALANG 1 dengan bantuan nelayan tempatan.

Menurutnya, operasi CARILAMAT hari ini merangkumi keluasan 53.46 batu nautika persegi dengan tertumpu di kawasan perairan Sekinchan dengan keadaan cuaca di lokasi yang cerah.

Pada masa sama, Pangkalan Hadapan Carilamat (PHC) turut ditubuhkan di Jeti Bagan Sekinchan.

“Mangsa Efendy, 40, warga Indonesia dikatakan telah jatuh laut pada 17 Oktober 2022 pada jam sekitar 7.30 malam dan dilaporkan tidak memakai jaket keselamatan.

“Mangsa yang berambut panjang dilihat kali terakhir memakai baju berwarna kuning dengan seluar bewarna kelabu sebelum dilaporkan hilang di laut,” katanya menerusi hantaran di Facebook APMM hari ini.

Justeru, orang awam diingatkan agar sentiasa memastikan aspek keselamatan diutamakan sebelum melakukan sebarang aktiviti di laut.

Maritim Malaysia meminta orang ramai agar menyalurkan sebarang maklumat berkaitan jenayah dan kecemasan di laut menerusi Pusat Operasi Maritim Negeri Selangor di talian 03-31760627 dan MERS 999 yang beroperasi secara 24 jam.

Author

Diyana Rahip

View all posts

View all posts


Asyraf Wajdi jumpa PM, bincang isu pengeluaran KWSP bersasar

CYBERJAYA: Ketua Pemuda UMNO, Datuk Dr Asyraf Wajdi Dusuki masih teguh menyuarakan suara rakyat kepada pemimpin atasan berhubung tanggungan beban kewangan yang dialami rakyat khususnya menjelang musim persekolahan baharu.

Menerusi hantaran di Facebook rasminya, beliau memaklumkan sudah bertemu dengan Perdana Menteri, Datuk Seri Anwar Ibrahim bagi menyentuh perihal kegusaran rakyat yang sebilangannya berharap pengeluaran wang Kumpulan Wang Simpanan Pekerja (KWSP) dapat dilaksanakan sekali lagi.

“Ya walaupun ada yang sinis bahkan memerli dengan mempertikaikan perjuangan kami waktu kerajaan terdahulu agar dibenarkan pengeluaran KWSP buat ‘kali terakhir’ sehinggakan kerajaan waktu itu akur dengan tekanan rakyat.

“Namun pada kali ini, pandangan peribadi saya mungkin tidak perlu pengeluaran besar-besaran secara pukal. Memadai kepada mereka yang benar-benar memerlukan sahaja dan bersasar,” tulisnya pada Rabu.

Pada masa sama, beliau turut memaklumkan bahawa kegusaran rakyat akan diatasi sebaik mungkin kerana sebelum ini, kerajaan ada mengumumkan akan menyalurkan bantuan tunai sebelum menjelangnya penggal persekolahan baharu.

Mengulas berhubung jawatannya selaku Ketua Pemuda UMNO, Asyraf menyatakan bahawa beliau akan terus cakna dengan suara rakyat meskipun jawatan itu tidak lagi disandang oleh dirinya.

“InsyaAllah walaupun saya tidak lagi memegang jawatan selaku Ketua Pemuda UMNO selepas ini, dari semasa ke semasa perjuangan menyuarakan suara hati rakyat tetap diteruskan.

“InsyaAllah barisan kepimpinan Pemuda yang baharu juga akan tetap menjadi #PemudaJurubicaraRakyat,” ujarnya.

Author

Diyana Rahip

View all posts

View all posts


Dua kerajaan terdahulu belanja RM700 juta untuk iklan, publisiti

PUTRAJAYA: Kerajaan Persekutuan membelanjakan sehingga mencecah RM700 juta untuk kerja-kerja pengiklanan, promosi dan publisiti dalam menghebahkan agenda kerajaan bagi tempoh tiga tahun dari 2020 hingga 2022.

Kementerian Kewangan berkata, perbelanjaan tersebut digunakan oleh dua pentadbiran lalu untuk menguar-uarkan pencapaian dan usaha kerajaan melalui semua platform media massa.

Ini termasuk papan iklan (billboard), media cetak, media elektronik (televisyen dan radio) serta media sosial.

“Kebanyakan perbelanjaan bagi tujuan ini diselaraskan oleh Pejabat Perdana Menteri.

“Terdapat lebihan nilai kontrak komunikasi yang dimeterai semasa pentadbiran lalu tidak dibelanjakan pada tahun 2022,” katanya dalam kenyataan hari ini.

Menurut Kementerian Kewangan, bagi tahun ini pula, perbelanjaan komunikasi Kerajaan Madani setakat ini menggunakan hanya sebahagian lebihan nilai kontrak komunikasi pentadbiran lalu iaitu sebanyak RM56.9 juta.

Jelasnya, tiada kontrak komunikasi baharu dianugerahkan semasa tahun ini oleh pentadbiran Kerajaan Madani.

“Bagi tahun hadapan, pentadbiran Kerajaan Madani akan mengurangkan perbelanjaan bagi pengiklanan, promosi dan publisiti untuk tidak melebihi RM100 juta iaitu separuh daripada nilai purata perbelanjaan sebelum ini,” katanya. – Utusan

Authors

Media Variasi

View all posts

Diyana Rahip

View all posts

View all posts

View all posts


KJ sertai pengurusan JDT?

CYBERJAYA: Pemecatan bekas Ketua Pemuda UMNO, Khairy Jamaluddin dalam parti berkenaan membuat ramai tertanya-tanya tentang langkah beliau selepas ini.

Sama ada berehat daripada arena politik atau menyertai parti lain.

Namun, hantaran terbaru Tengku Mahkota Johor, Tunku Ismail Sultan Ibrahim di laman Instagram miliknya, membuatkan peminat bola sepak tempatan mengagak bahawa Khairy bakal menyertai pengurusan Kelab Bolasepak Johor Darul Ta’zim (JDT).

Tunku Ismail seakan memberi bayangan bahawa Khairy bakal menjadi Ketua Pegawai Eksekutif (CEO) JDT pada masa hadapan.

“Bakal CEO (Ketua Pegawai Eksekutif) JDT dan penasihat belia Johor,” tulis Tunku Ismail yang turut memuat naik gambar beliau bersama Khairy, lapor Astro Awani.

Pada Jumaat, mesyuarat MKT memutuskan pemecatan Khairy dan bekas Pengerusi Perhubungan UMNO Negeri Selangor, Tan Sri Noh Omar kerana pelanggaran disiplin sewaktu Pilihan Raya Umum ke-15 (PRU15).

Pada masa sama, beberapa pemimpin lain turut digantung selama enam tahun antaranya Ahli Parlimen Sembrong yang juga bekas naib presidennya, Datuk Seri Hishammuddin Tun Hussein dan bekas Ketua Penerangan UMNO, Shahril Sufian Hamdan.

Author

Diyana Rahip

View all posts

View all posts


Zii Jia sekali lagi gagal melepasi pusingan awal

Pada pertarungan selama 65 minit di Stadium Istora Senayan, Zii Jia, pilihan kedua kejohanan, memulakan saingan dengan menang 21-16 sebelum tunduk 20-22 dan 13-21 pada set penentuan kepada pemain ranking ke-18 dunia itu.

Pada saingan suku akhir esok, Ka Long akan berdepan dengan wakil Jepun,  Kanta Tsuneyyama, yang turut menewaskan pemain Denmark, Anders Antonsen, 21-16,  21-10, pada aksi pusingan kedua.

Sebelum ini, Zii Jia, turut terkandas pada pusingan kedua, masing-masing pada Terbuka Malaysia 2023, awal bulan ini, dan Terbuka India 2023, minggu lalu.

Malaysia tidak mempunyai wakil dalam acara perseorangan lelaki selepas Ng Tze Yong turut tersingkir di pusingan kedua selepas kalah kali keempat di tangan pemain India, Lakshya Sen, 21-19, 8-21, 17-21.

Pemain India itu menewaskan Tze Yong pada pertemuan pertama di suku akhir Cabaran Antarabangsa Balngadesh 2019 diikuti final Sukan Komanwel Birmingham 2022 dan separuh akhir Terbuka India 2022.

Dalam pada itu, beregu campuran profesional negara, Tan Kian Meng-Lai Peng Jing, selaku pilihan kedua, gagal ke suku akhir selepas dikejutkan oleh gandingan tuan rumah, Jafar Hidayutullah-Aisyah Salsabila Putri Pranata, 21-15, 7-21, 21-14.

Gandingan Indonesia bukan pilihan itu akan menentang gandingan China, Feng Yan Zhe-Huang Dong Ping di suku akhir.

Sebelum itu, wakil China itu mengesahkan slot suku akhir selepas menundukkan gandingan Indonesia, Rinov Rivaldy-Pitha Haningtyas Mentari, 21-16, 21-8, pada pusingan kedua. – BERNAMA


Polis tahan Roslizal disyaki muat naik ciapan berbaur perkauman

KUALA LUMPUR: Polis menahan Roslizal Razali petang semalam, kerana disyaki memuat naik ciapan berunsur perkauman di media sosial yang boleh menimbulkan isu ketenteraman awam.

Ketua Komunikasi Korporat Polis Diraja Malaysia (PDRM), ACP A Skandaguru berkata, Roslizal, 46, ditahan sepasukan polis dari Unit Siasatan Jenayah Terkelas, Jabatan Siasatan Jenayah Bukit Aman pada 6.30 petang di ibu negara.

“Polis turut merampas sebuah telefon bimbit dan sebuah laptop untuk membantu siasatan dan perintah reman akan dipohon pada hari ini,” katanya dalam kenyataan hari ini.

Menurut Skandaguru, kes itu disiasat mengikut Seksyen 4(1) Akta Hasutan 1948 iaitu mengeluarkan kenyataan yang berkecenderungan menghasut dan Seksyen 505(c) Kanun Keseksaan iaitu mengeluarkan kenyataan dengan niat mengapikan mana-mana golongan atau kaum.

“Suspek juga ditahan di bawah Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian,” katanya.

Minggu lepas, polis mengeluarkan kenyataan sedang mengesan Roslizal Razali bagi membantu siasatan berhubung kes hasutan. – BERNAMA


Suami isteri ditahan bersama dadah, pistol

GEORGE TOWN: Polis menumpaskan sindiket pengedaran dadah dengan penahanan sepasang suami isteri dan merampas pelbagai dadah bernilai RM30,900 bersama sepucuk pistol serta lima peluru, dalam dua serbuan di Gelugor, di sini Khamis lepas.

Ketua Polis Daerah Timur Laut, ACP Soffian Santong berkata, bertindak hasil maklumat dan risikan, polis menahan seorang lelaki berusia 46 tahun di kawasan bawah sebuah pangsapuri pada 11.45 malam dan merampas dua peket syabu seberat 51 gram(g) bernilai RM5,100.

“Berpandukan lelaki itu, polis kemudian menyerbu sebuah unit pangsapuri yang disewanya lalu menahan isterinya yang berusia 43 tahun serta merampas 97g syabu dan 460g heroin yang kesemuanya bernilai RM25,800.

“Pemeriksaan dalam rumah itu menemukan sepucuk pistol jenis revolver .38 Smith &Wesson Special CTG dan lima butir peluru hidup, yang kemudian dihantar untuk ujian balistik,” katanya pada sidang akhbar di sini hari ini.

Soffian berkata pasangan berkenaan didapati aktif menjalankan kegiatan itu sejak pertengahan tahun lepas manakala dadah yang dirampas dianggar mampu digunakan 3,040 penagih.

Beliau berkata, mereka didapati mendapatkan bekalan dadah daripada rangkaian sindiket sebelum membungkusnya semula dan menjual kepada pelanggan di sekitar daerah ini.

Katanya, lelaki berkenaan positif terhadap dadah dan mempunyai rekod berkaitan dadah serta jenayah manakala kedua-duanya yang tidak bekerja direman seminggu bagi siasatan lanjut.

Dalam perkembangan lain, Soffian berkata, polis menahan seorang lelaki berusia 33 tahun dan merampas 5,264g ganja bernilai RM13,160 dalam pemeriksaan ke atas sebuah kereta Perodua Bezza di kawasan letak kenderaan di sini, Jumaat lepas.

“Hasil pemeriksaan pada 9.50 malam itu merampas lima bungkusan daun kering ganja di dalam kereta milik lelaki itu dan siasatan mendapati lelaki itu yang juga peniaga dalam talian aktif terhadap kegiatan pengedaran dadah sejak pertengahan tahun lepas,” katanya.

Menurut Soffian, polis turut menyita wang tunai RM1,225 dan sebuah lagi kereta daripada lelaki itu manakala kesemua ganja tersebut boleh digunakan oleh 10,528 penagih.

Katanya lelaki itu yang positif terhadap dadah dan mempunyai rekod jenayah lampau direman enam hari untuk siasatan mengikut Seksyen 39B Akta Dadah Berbahaya 1952. – BERNAMA


Polis pantau tujuh kumpulan ajaran sesat aktif di Malaysia – Razarudin

KUALA LUMPUR: Polis sedang memantau tujuh kumpulan ajaran sesat yang masih aktif, dipercayai boleh mendatangkan ancaman keselamatan dan menggugat ketenteraman awam negara.

Ketua Polis Negara, Tan Sri Razarudin Husain berkata, berdasarkan siasatan, kumpulan tersebut dikenal pasti sebagai Terekat Habib Shah, Dewan Perkasa Ekonomi Islam Nusantara (DPEIN), Perjalanan Mimpi Yang Terakhir (PMYT), Millah Abraham @ Ibrahim (MA), Ajaran Suhaini @ Sihulk, Nur Mutiara Mutmainnah (NMM) dan The Ahmadi Religion of Peace and Light.

Beliau menegaskan, Polis Diraja Malaysia (PDRM) tidak akan berkompromi dalam soal keselamatan dan tindakan tegas akan diambil ke atas mana-mana pihak yang cuba mengugat keharmonian negara.

“Polis memandang serius penyebaran ajaran sesat yang boleh mendatangkan ancaman keselamatan dan mengugat ketenteraman awam.

“Pemantauan rapi dijalankan dalam perkara ini bagi memastikan tiada penganut atau pengamal ajaran sesat yang melangkaui garisan keselamatan,” katanya dalam kenyataan di sini, pada Khamis.

Mengulas lanjut, Razarudin berkata, sejak 2021 hingga tahun ini, pihaknya merekodkan 51 laporan berhubung aktiviti kumpulan ajaran sesat atau menyeleweng.

Daripada laporan itu, beliau memberitahu, polis menahan 23 individu termasuk pemimpin dan pengikut kumpulan berkenaan.

Menurutnya, 20 daripada tangkapan itu melibatkan kumpulan Tarekat Habib Shah dan masing-masing satu bagi kumpulan Ajaran Ilmu Akhir Zaman, Nur Mutiara Mutmainnah dan Suhaini @ Sihulk.

Sehubungan itu katanya, PDRM turut bekerjasama dengan pelbagai agensi kerajaan serta Jabatan Agama Islam negeri bagi membendung kegiatan ajaran sesat dan fahaman terpesong daripada disebarkan dalam kalangan masyarakat.

“Sekiranya terdapat penganut penganut atau pengamal ajaran sesat yang dikesan membuat sebarang tindakan atau mengeluarkan kenyataan yang boleh mendatangkan kegusaran awam, suasana tidak harmoni, perpecahan atau permusuhan yang boleh memudaratkan tahap kselamatan, PDRM akan mengambil tindakan tegas tanpa kompromi,” katanya.

Razarudin berkata, siasatan ke atas kumpulan itu akan diambil mengikut peruntukan Kanun Keseksaan dan Akta Komunikasi dan Multimedia 1998. – Awani

Author

Media Variasi

View all posts

View all posts


Vape ‘Magic Mushroom’ hanya undang maut

CYBERJAYA: Rokok elektronik atau lebih dikenali sebagai ‘vape’ kini dilihat tidak asing lagi dalam kalangan masyarakat di Malaysia terutamanya dalam golongan orang muda.

Pada awal pengeluaran, rokok elektronik menjadi inisiatif bagi pengguna tegar perokok dan membantu mereka dalam proses berhenti merokok.

Bagaimanapun, inovasi rokok elektronik ini yang merangkumi pelbagai campuran serta perasa tambahan semakin menjadi tumpuan bagi semua lapisan umur.

Malahan, lebih mengejutkan keadaan apabila cecair vape kini turut mengandungi pati ganja, syabu serta ketamin dijual pada harga serendah RM150 bagi botol bersaiz 10 milimeter (ml).

Baru-baru ini, seorang pengguna Facebook, Sharifah Sharina Syed Aswad berkongsi sebuah kisah realiti mengenai pengambilan vape yang mengandungi ‘magic mushroom’.

Katanya, kisah berkenaan merupakan pengalaman yang dilalui oleh seorang anak kawannya yang hampir maut gara-gara sedutan vape bercampur dadah.

“Suatu petang selesai remaja lelaki ini (anak kawan) menunaikan solat Asar, kedengaran namanya dipanggil dari luar rumah. Dia segera ke luar dan melihat kawan-kawan sedang menunggu. Ayah dan ibu sedang berehat di ruang tamu di hujung minggu. Anaknya keluar berjumpa kawan di luar.

“Lama kemudian kedengaran suara orang menjerit. Oleh kerana mereka tinggal di rumah flat, hiruk pikuk jiran bergaduh ni sudah menjadi lumrah. Sekali lagi terdengar suara kuat dari tingkat atas. Ayahnya tersentak kerana suara seperti suara anaknya yang baru keluar tadi.

“Terus si bapa berlari ke luar rumah dan menaiki tangga mengikut arah suara. “Abang tak nak mati!”, si anak remaja menjerit kuat dari tingkat atas. Ayah melajukan langkah dan terkejut apabila mendapati anak kesayangan sudah separuh badan di luar bangunan. Hanya kaki sahaja yang masih di dalam dipaut kuat oleh seorang rakan,” kongsi Sharifah.

Tambahnya lagi, selepas keadaan tenang si ayah bertanya kepada anak mengenai punca yang menyebabkan dia mahu terjun bangunan.

Katanya, anak kepada kawannya itu merupakan seorang anak yang baik, tidak ponteng sekolah dan tidak sesekali mengambil rokok ataupun vape.

Namun, semuanya berlaku apabila kawan si anak cuba mengajar si anak itu merasai ‘nikmat’ menghisap vape.

“Salah seorang beri abang cuba. Katanya perisa baru. Abang pun cuba lah. Tau tau sahaja abang rasa fikiran jadi lain. Tak boleh nak berfikir. Ada suara menyuruh abang terjun. Tapi abang tak nak.

“Pasti ini vape bercampur dadah. Magic mushroom dan banyak lagi namanya. Kaedah pantas merosakkan otak dengan berkesan. Anak anda mungkin sedang melakukannya sambil bersantai di rumah menghisap vape tanpa pengetahuan anda yang vape itu mengandungi cecair dadah,” ceritanya.

Sharifah turut mengingatkan bahawa pengambila vape masa kini dalam kalangan anak muda amat perlu dititikberatkan kerana dadah jenis magic mushroom yang terdapat dalam vape itu tidak dapat dikesan melalui ujian air kencing dan tidak menunjukkan tanda positif.

Malahan, perkara tersebut dibuktikan oleh seorang pemuda pengguna mushroom yang masuk ke Darul Islah yang tidak menunjukkan keputusan urine test positif.

“Moga Allah SWT melindungi keluarga anda daripada hal hal ini,” ujarnya.

Oleh: Ain Japri (Pelatih USM)

Author

Media Variasi

View all posts

View all posts


Hati-hati lelaki miang, wajah anda mungkin diviralkan

DUNIA tanpa sempadan dengan pelbagai ragam manusia terhidang secara maya, membuka ruang untuk sesiapa mendekati walaupun dengan cara salah.

Wanita cantik, bergaya, seksi ataupun tidak menjadi sasaran golongan lelaki miang.

Namun wanita hari ini sudah bijak, mereka mengambil langkah ‘keselamatan’ sama ada menyekat akaun lelaki miang ataupun menyiasat latar belakang lelaki itu.

Ia berlaku kepada penulis sendiri, langkah yang diambil ialah menjalankan siasatan ala Jabatan Netizen.

Rupa-rupanya lelaki itu sudah beristeri dan memiliki anak tetapi amat aktif di media sosial bukan seorang diganggunya malah beberapa wanita pempengaruh yang lain turut mendakwa hal yang sama.

Seorang wanita pempengaruh menyiarkan wajah lelaki miang dengan mesej berbaur seksual dan perbualan lucah di media sosial sebagai cara mengajarnya agar menghormati manusia lain.

Lelaki itu mungkin tidak tahu menghendap secara fizikal, malah perbuatan menghendap secara maya berulang kali juga adalah satu jenayah menurut Rang Undang-Undang Kanun Keseksaan (Pindaan) 2022, Akta Kanun Keseksaan (Akta 574).

Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin dilaporkan berkata walaupun perbuatan menghendap secara maya tidak membabitkan sentuhan atau mendatangkan kecederaan, tetapi ia boleh mengganggu mental dan emosi mangsa.

Akta ini bagus sebenarnya kerana ia mengembalikan kuasa melindungi wanita dari sudut undang-undang.

Stigma masyarakat yang biasa memperkatakan, kenapa tayang diri di media sosial jika rimas menjadi sasaran lelaki miang.

Mereka lupa bahawa Perlembagaan memberikan kuasa kepada sesiapa untuk menjadi diri mereka sendiri.

Ketika penulis berada di Amerika Syarikat untuk kursus kewartawanan, masyarakat di sana amat tertib walaupun golongan wanitanya bersikap terbuka.

Di sana menatap seseorang terlalu lama dianggap tidak sopan, tidak hormat, biasanya mereka akan segera mengalih pandangan dan tunduk.

Malah, penulis sendiri tidak pernah terima Direct Message (DM) dari lelaki Barat yang miang, jauh sekali membaca komen lucah mereka di media sosial.

Adakah Barat lebih beradab dan menghormati orang lain berbanding masyarakat di Timur?

Namun kegagalan ‘penonton’ maya untuk mengawal perilaku sehingga melampaui batas menyebabkan isu ini semakin membarah.

Maka lahirlah golongan ‘stalker’ yang bukan sahaja menghendap tetapi juga berani menceroboh privasi sehingga membuat kenyataan melampau.

Ibarat kata pepatah, jangan buat rumah di tepi pantai jika takut dilambung ombak atau berani buat berani tanggung, jangan menyalahkan orang lain jika wajah anda dipaparkan di media sosial kerana gatal!

Author

Tun Puteh Wanti

View all posts

View all posts


Angkasawan wanita pertama Arab Saudi berlepas ke ISS 21 Mei

ANKARA: Angkasawan wanita pertama Arab Saudi akan berlepas ke Stesen Angkasa Antarabangsa (ISS) pada 21 Mei ini, lapor Agensi Anadolu (AA) memetik agensi angkasa lepas AS NASA.

Rayyanah Barnawi, seorang penyelidik kanser payudara, bersama angkasawan lelaki Ali AlQarni, akan menjadi sebahagian daripada misi Axiom Space 2, yang akan dilancarkan pada kira-kira pukul 5.37 petang (waktu EDT) pada 21 Mei, kata NASA.

Misi 10 hari itu dirancang untuk berlepas dari Pusat Angkasa Kennedy di Florida pada 8 Mei, sebelum pelancarannya dijadualkan semula pada 21 Mei oleh NASA dan Axiom Space.

Dua angkasawan Arab Saudi itu dijangka menyertai angkasawan Emiriah Arab Bersatu (UAE), Sultan Al Neyadi yang sedang dalam misi selama enam bulan di ISS.

Angkasawan Peggy Whiston dan perintis perniagaan serta juruterbang John Shoffner juga akan menjadi sebahagian daripada misi Axiom Space 2. – BERNAMA


ONIC Esports sambar bekas jurulatih RRQ

PASUKAN Mobile Legends (MLBB) dari Indonesia telah mengumumkan bekas jurulatih RRQ, Adi Asyauri atau Acil sebagai jurulatih mereka baharu pasukan mereka. Perkara itu telah diumumkan melalui laman sosial MPL Indonesia. Pelantikan Acil sebagai jurulatih ONIC Esports ini bagi menghadapi Liga Profesional MLBB Indonesia (MPL ID) musim ke-11 pada Februari ini.

Menurut laporan My Game On, dalam roster rasmi pasukan ONIC, hanya jurulatih Yeb sahaja yang diumumkan untuk MPL ID S11 manakala pemain import dari Filipina, Kairi, kekal bermain bersama pasukan itu.

Sebelum ini, ONIC Esports pernah mengejutkan komuniti MLBB Indonesia dan Filipina apabila merangkul kejuaraan pada musim lepas dengan bantuan dari Kairi yang membuat penampilan kali pertama bersama pasukan.

Bekas pasukan Acil, RRQ sekadar meraih tempat ketiga pada Kejohanan Dunia, M4. Acil dikatakan menjadi punca pasukan RRQ gagal untuk meraih kejuaraan tersebut.

Pasukan RRQ sememangnya tidak pernah terlepas untuk menyertai setiap kejohanan siri M namun, mereka masih gagal untuk membawa sebarang kejuaraan.

Author

Muhammad Nor Fadzly Mahat

View all posts

View all posts


UNDIAN

Semua pelancong China akan dibenarkan masuk bermula 8 Januari setelah melalui ujian saringan Covid. Adakah ini akan menyebabkan anda memakai pelitup muka di tempat awam?

 Ya, terutamanya tempat yang sesak
 Tidak, tak ada keperluan untuk pakai

View Results

Author

Admin-MV

View all posts

View all posts


Nahas Elmina: Oyen jadi mangsa, ditemukan dalam keadaan cedera

CYBERJAYA: Nahas sebuah pesawat Beechcraft Model 390 yang terhempas di Persiaran Elmina, Shah Alam Khamis lalu turut menyebabkan seekor kucing yang digelar ‘oyen’ menjadi mangsa.

Kucing itu ditemui oleh pasukan penyelamat dalam keadaan cedera pada bahagian badan.

Menerusi perkongsian di laman Instagram, seorang doktor veterinar, Zulerwan memberitahu bahawa kucing tersebut ditemui oleh pasukan perubatan Kementerian Kesihatan (KKM).

“Oyen ini ada di kawasan kejadian sewaktu kapal terbang terhempas di Elmina.

“Terima kasih team ambulans KKM kerana turut menyelamatkan oyen,” tulisnya.

Zulerwan turut berkongsi beberapa keping gambar dan video yang memaparkan kecederaan yang dialami kucing itu.

Menjengah di ruangan komen, rata-rata warga net bersimpati melihat keadaan oyen.

“Ya Allah tak boleh bayangkan betapa takutnya dia (oyen) masa tu. Terima kasih kepada yang sudi ambil dia tak biarkan macam tu, cepat baik ya,” tulis seorang netizen.

“Terima kasih doc (doktor) dan pasukan KKM kerana menyelamatkan oyen,” luah seorang lagi warga maya.

Author

Diyana Rahip

View all posts

View all posts


Sold out! Tapi tiket konsert Coldplay dijual semula hingga RM43,000!

CYBERJAYA: Live Nation mengumumkan penjualan tiket konsert Coldplay: Music of the Spheres World Tour yang menjadi rebutan ribuan rakyat Malaysia ditutup kira-kira 1 petang Rabu, iaitu kurang empat jam selepas jualan umum dibuka.

Kumpulan muzik British itu akan membuat persembahan di Stadium Nasional Bukit Jalil pada 22 November dan ia akan menjadi penampilan pertama mereka di Malaysia.

Tinjauan di media sosial mendapati, sekitar jam 11 pagi, boleh dilihat terdapat individu-individu yang cuba mengambil kesempatan daripada peminat Coldplay yang terdesak untuk mendapatkan tiket.

Tindakan sekumpulan individu yang tidak bertanggungjawab cuba untuk menjual semula tiket konsert siri jelajah kumpulan rock popular dari Britain, Coldplay dengan harga yang tinggi mengundang kecaman orang ramai.

Ada yang bertindak menjual tiket konsert Music Of The Spheres World Tour yang akan berlangsung di Stadium Nasional Bukit Jalil, Kuala Lumpur November nanti sehingga mencecah RM43,200.

Difahamkan, tiket tersebut bagi tempat duduk di kategori 1 di mana harga asal yang dijual di laman web rasmi Go Live-Asia ialah hanya RM1,288.

Susulan daripada itu, ramai peminat kumpulan tersebut yang menggesa agar pihak penganjur mengambil tindakan tegas terhadap individu yang menjual semula tiket dengan harga tidak masuk akal.

Malah, rata-rata peminat hari ini lagi sekali kecewa apabila kebanyakan tiket sudah habis dijual sebaik sahaja sesi jualan tiket bermula pada pukul 10 pagi tadi.

“Queue dari pukul 9am…. Masih lagi queue, lepas tu habuk pun takdaaaa,” komen netizen.

“Confirm ada jual tiket sampai RM2-3k. Masyuk betul scalpers. 200% profits. 🫠🫠,” tulis seorang pengguna Twitter.

“Jangan beli tiket dari ‘reseller’, biar mereka rugi,” komen seorang pengguna Twitter yang lain.

Author

Laini MN

View all posts

View all posts


JDT raja bola sepak: Statistik tak menipu, kata TMJ

KEJAYAAN Johor Darul Ta’zim (JDT) menjuarai Liga Super buat kali ke-10 berturut-turut membuktikan pasukan itu sememangnya layak untuk memegang gelaran raja bola sepak di negara ini.

Pemilik JDT, Tunku Ismail Sultan Ibrahim berkata, statistik kejuaraan demi kejuaraan yang diraih oleh Harimau Selatan tidak dapat dipertikaikan oleh mana-mana pihak.

“Statistik tidak menipu. Selamat datang ke zaman profesional,” katanya dalam satu hantaran di laman Instagramnya yang turut memuat naik infografik kejuaraan Liga Super yang telah dimenangi JDT berbanding pasukan lain.

Skuad kendalian Esteban Solari itu meraih kejuaraan Liga Super buat kali ke-10 berturut-turut selepas menewaskan PDRM FC, 4-0 di Stadium Sultan Ibrahim, Iskandar Puteri pada Rabu.

Mereka jauh meninggalkan pasukan lain dengan Selangor, Kelantan dan Kedah masing-masing memenangi dua kejuaraan selain Lions XII, Negeri Sembilan, Perlis dan Sri Pahang dengan satu kejuaraan sejak Liga Super diperkenalkan pada 2004.

Dalam pada itu, Tunku Ismail juga memberikan bayangan pasukan itu tidak akan berhenti dan terus tampil lebih kuat musim depan.

“Saya fikir tahun depan kami akan lebih kuat berbanding tahun ini,” katanya.

Kemenangan ke atas PDRM itu bukan sahaja memastikan JDT meraih kejuaraan Liga Super untuk sedekad malah banyak rekod lain yang berjaya dicipta. – Sinar Harian

Author

Media Variasi

View all posts

View all posts


Kes guru tunjuk kemaluan masih dalam siasatan polis – Hui Ying

GEORGETOWN: Timbalan Menteri Pendidikan, Lim Hui Ying memaklumkan kes seorang guru sebuah sekolah rendah di Balik Pulau di sini, yang didakwa menunjukkan kemaluan ketika berada dalam kelas masih dalam siasatan polis.

Menurut beliau, pihaknya sedia maklum mengenai kejadian itu, namun tiada butiran lanjut memandangkan ia masih dalam siasatan.

“Kes itu sudah dilaporkan kepada polis dan biar mereka jalankan siasatan dulu. Sekiranya kejadian itu benar berlaku, siasatan akan dilakukan di bawah (mengikut) kes gangguan seksual.

“Kita tidak akan berkompromi dengan kes sebegini, tidak kira ia membabitkan guru mahupun pelajar,” katanya seperti dilapor Berita Harian pada Rabu.

Isnin lalu, seorang wanita membuat laporan polis atas dakwaan anak perempuannya berusia 10 tahun ternampak seorang guru lelaki menunjukkan kemaluan ketika berada dalam kelas di sebuah sekolah di Balik Pulau pada 2 November lalu.

Author

Diyana Rahip

View all posts

View all posts


Syarikat induk Facebook Meta didenda €390 juta

DUBLIN: Ireland mengenakan denda €390 juta (AS$414 juta) ke atas syarikat induk Facebook, Meta kerana melanggar perlindungan data, lapor dpa.

Kumpulan itu melanggar Peraturan Perlindungan Data Umum EU dalam platform Facebook dan Instagramnya, menurut pihak berkuasa perlindungan data Ireland DPC pada Rabu.

Kedua-dua kes melibatkan pengiklanan peribadi dan cara Meta mengumpul serta memproses data peribadi pengguna. Meta didenda €210 juta atas pelanggaran Facebook dan €180 juta lagi bagi kes di Instagram.

Pihak berkuasa Ireland mendapati bahawa syarikat itu telah menekan penggunanya untuk menerima syarat tertentu memandangkan perkhidmatan itu tidak lagi tersedia untuk mereka.

Ia juga mengarahkan Meta menukar amalan pemprosesan datanya dalam tempoh tiga bulan. – BERNAMA


Isytihar harta selepas dilantik dalam kerajaan – KJ

Calon BN bagi kerusi Parlimen Sungai Buloh itu berkata, ia adalah selaras dengan amalan parti iaitu pengisytiharan harta akan dilaksanakan selepas kerajaan dibentuk.

“PKR nak buat tak apalah, tapi rakan PKR (DAP) pun tak ikut sama jugak. Jadi masing-masing ada pendirian. Pendirian kami (BN) adalah untuk buat (isytihar harta) setelah dilantik pada jawatan kerajaan,” katanya sebagai mengulas tindakan ahli politik dari PKR yang telah mengisytiharkan harta mereka sebelum PRU15 dan dokumen tersebut boleh dilihat menerusi laman khas https://calonkeadilan.org/.

Bercakap pada sidang media selepas merasmikan Majlis Pelancaran Pengoperasian Hospital Cyberjaya di sini hari ini, Khairy yang juga Menteri Kesihatan berkata aspek pengisytiharan harta merupakan perkara penting dan beliau sendiri tidak mempunyai sebarang kekangan untuk mengisytiharkan hartanya.

“Saya tiada apa-apa masalah untuk isytihar harta apabila dipilih dan juga dilantik. Ini memang amalan kita sejak dulu lagi dan saya telah isytiharkan harta saya dengan Suruhanjaya Pencegahan Rasuah Malaysia (SPRM),” katanya.

Semakan menerusi laman khas tersebut menampilkan Presiden PKR, Datuk Seri Anwar Ibrahim mengisytiharkan harta lebih RM11 juta manakala Pengerusi Penasihat PKR, Datuk Seri Dr Wan Azizah Wan Ismail mengisytiharkan harta bernilai RM1.4 juta.

Sementara itu, ditanya mengenai cita-citanya untuk menjadi perdana menteri adalah sama seperti hasrat Anwar untuk menerajui negara, beliau secara ringkas berkata tidak salah bagi sesiapa untuk mempunyai cita-cita.

“Saya cuma beri bayangan yang saya ingin berkhidmat untuk negara dan juga rakyat jika diberi peluang.

“Saya juga ingin diberikan peluang kemudian nanti untuk mengemudi kerajaan kita sebab kita nak tunjuk bahawa UMNO dan BN ini tidak ketandusan pemimpin yang boleh terajui kerajaan satu hari nanti,” katanya. – BERNAMA


Tengku Zafrul sedia bentang Bajet 2023

PUTRAJAYA: Pembentangan Bajet 2023 sah diteruskan hari ini.

Perkara itu berikutan Menteri Kewangan, Tengku Datuk Seri Zafrul Abdul Aziz dilihat meninggalkan bangunan Kementerian Kewangan sekitar jam 2 petang tadi untuk menuju ke Parlimen bagi pembentangan Bajet 2023.

Sebelum ini terdapat khabar angin menyatakan kemungkinan belanjawan ini tidak sempat dibentangkan dan diluluskan susulan akan berlakunya pembubaran Parlimen.

Zafrul sempat dirakam pihak media meninggalkan bangunan dengan berpakaian baju Melayu warna biru turquoise sambil memegang beg sampul hitam disaluti tenunan perak yang mengandungi teks ucapan Bajet 2023.

Terdahulu, Zafrul dilaporkan berkata, Belanjawan 2023 akan berfokus kepada Kesejahteraan Rakyat, Kelangsungan Perniagaan, Kemakmuran Ekonomi dan Kecekapan Perkhidmatan Kerajaan.

Ini merupakan kali ketiga Tengku Zafrul menjadi pembentang selepas membentangkan Bajet 2021 dan Bajet 2022.

Author

Faridah Amiratul

View all posts

View all posts


Kerajaan akan kaji subsidi ayam, telur Jun ini – Mohamad Sabu

BAGAN DATUK: Kerajaan akan mengkaji semula keperluan untuk meneruskan pemberian subsidi kepada penternak ayam dan pengeluar telur pada Jun ini, kata Menteri Pertanian dan Keterjaminan Makanan, Datuk Seri Mohamad Sabu.

Beliau berkata, setakat ini sebanyak RM1.8 bilion subsidi telah diperuntukkan kepada penternak dan pengeluar terlibat dan ia dijangka meningkat melebihi RM2 bilion sehingga Jun ini.

“Menjelang Jun kita akan buatkan kajian untuk teruskan subsidi atau kaedah lain bagi memastikan harga bahan mentah tersebut kembali stabil.

“Itu yang sedang kita kaji, kalau sudah stabil apa perlu lagi subsidi dan berbelanja wang (subsidi) itu boleh digunakan di tempat-tempat lain yang lebih memerlukan,” katanya pada sidang media selepas merasmikan Program Malaysia Madani: Perikanan Cukup dan Terjamin di Hutan Melintang di sini, hari ini.

Dalam perkembangan lain, beliau berkata, pihaknya meminta Jabatan Perkhidmatan Veterinar (JPV) supaya melakukan pemeriksaan secara terperinci terhadap telur yang diimport dari India demi memastikan tahap kualitinya mencapai standard ditetapkan.

“JPV akan melakukan pemeriksaan segera dan sebarang maklum balas berkenaan perkara itu akan dilaporkan kepada kementerian,” katanya.

Semalam, Timbalan Setiausaha Agung Gabungan Persatuan-Persatuan Pengguna Malaysia (FOMCA) dilapor menggesa Kementerian Pertanian dan Keterjaminan Makanan (MAFS) supaya sentiasa memastikan telur yang diimport dari India diperiksa dengan sewajarnya bagi mengelak penjualan telur tidak berkualiti dan telah tamat tempoh.

Terdahulu, Mohamad melakukan lawatan di QL Foods dan Leng Wah Fishery bagi melihat perkembangan operasi penghasilan produk makanan sumber laut. – BERNAMA


Warga Bangladesh didakwa hasilkan, miliki lebih 700 bahan pronografi kanak-kanak

SEREMBAN: Seorang lelaki warga Bangladesh, yang merupakan pelajar perubatan sebuah universiti swasta di Kuala Lumpur, mengaku tidak bersalah di Mahkamah Sesyen di sini hari ini atas 12 pertuduhan menghasilkan dan memiliki bahan pornografi kanak-kanak

Zobaidul Amin, 24, membuat pengakuan itu selepas pertuduhan terhadapnya dibacakan di hadapan Hakim Datin Surita Budin.

Dia berdepan lapan pertuduhan mengarah atau menghasilkan suatu perbuatan pornografi kanak-kanak dalam bentuk gambar dan video menggunakan aplikasi Snapchat mengikut Seksyen 5 Akta Kesalahan-Kesalahan Seksual Terhadap Kanak-Kanak 2017 yang membawa hukuman maksimum penjara 30 tahun dan minimum enam sebatan, jika sabit kesalahan.

Bagi empat lagi pertuduhan, Zobaidul didakwa mengikut Seksyen 10 akta sama iaitu memiliki bahan pornografi kanak-kanak iaitu 740 imej digital di dalam telefon bimbit, pemacu USB serta cakera keras dan jika sabit kesalahan, boleh dihukum penjara tidak melebihi lima tahun atau denda tidak melebihi RM10,000 atau kedua-duanya.

Tertuduh didakwa melakukan semua kesalahan di sebuah rumah di Bukit Rasah di sini antara 26 Okt 2021 hingga 19 Sept lepas.

Timbalan Pendakwa Raya Zahida Zakaria memohon mahkamah supaya tidak membenarkan Zobaidul diikat jamin atas alasan kesalahan yang dilakukan adalah serius.

Beliau berkata sekiranya jaminan diberikan, tertuduh dikhuatiri meneruskan aktiviti mengarah atau menghasilkan pornografi kanak-kanak dan mengganggu mangsa secara dalam talian.

Peguam Harvindar Singh pula memohon agar anak guamnya dibenarkan diikat jamin atas alasan kesalahan di bawah akta itu boleh diberikan jaminan.

Surita kemudian membenarkan Zobaidul diikat jamin RM8,000 bagi setiap pertuduhan dengan dua penjamin warganegara Malaysia.

Mahkamah turut mengenakan syarat tambahan iaitu tertuduh perlu melaporkan diri di balai polis berdekatan setiap bulan dan menetapkan 30 Nov sebagai tarikh sebutan semula kes dan serahan dokumen. – BERNAMA


Lima rumah musnah dalam kebakaran di Kampung Baru

KUALA LUMPUR: Lima rumah berhampiran pintu gerbang Kampung Baru di Jalan Raja Muda Musa di sini musnah dalam kebakaran malam ini.

Komander Operasi Kanan Penolong Penguasa Bomba Rahmat Kamarulzaman berkata pihaknya menerima panggilan kecemasan berhubung insiden itu pada 8.19 malam.

Beliau berkata, seramai 36 anggota dari Balai Bomba dan Penyelamat Titiwangsa, Sentul, Jalan Tun Razak dan Hang Tuah serta Unit Bantuan Perkhidmatan Kecemasan dikerah ke lokasi kejadian.

“Kebakaran melibatkan sebuah rumah yang mempunyai lima pintu (rumah) terbakar 90 peratus… tindakan operasi pemadaman menggunakan teknik offensive dan defensive dengan membuat cooling di rumah berhampiran.

“Tiada mangsa yang terlibat dan punca serta anggaran kerugian masih dalam siasatan,” menurutnya dalam satu kenyataan. – BERNAMA

Author

MEDIAVARIASI

View all posts

View all posts


Dua pelajar siswazah USIM terkorban dalam serangan bom rejim Zionis

SEREMBAN: Dua orang pelajar siswazah Universiti Sains Islam Malaysia (USIM) Nilai di sini yang juga pasangan suami isteri, antara mangsa korban serangan bom rejim Zionis di Gaza, Palestin, pada Ahad.

Pusat Komunikasi Strategik USIM dalam kenyataan pada Isnin memaklumkan, kedua-dua mereka ialah calon Doktor Falsafah Pengurusan Sumber Manusia, Mohammed J. H. Alzaanin dan isterinya, Kholoud M. H. Elzaneen yang merupakan pelajar Program Sarjana Sains (Mod Penyelidikan), Fakulti Sains dan Teknologi USIM.

Mereka terkorban dalam serangan bom yang berlaku di perkampungan mereka di Bait Hanon kira-kira pukul 8 pagi Ahad.

Turut terkorban ialah empat orang anak mereka manakala seorang anak lagi anak mereka dilaporkan terselamat.

“Perkara ini disahkan oleh Presiden Kesatuan Umum Pelajar Palestin di Malaysia, Ammar H. M. Mahariq. Turut terkorban ialah empat orang anak mangsa, hanya seorang anak mangsa dilaporkan terselamat.

“Menurut Pengerusi Pertubuhan Kebudayaan Palestin Malaysia, Badereddin Seyam, turut terkorban ialah 20 orang ahli keluarga mangsa dalam serangan bom oleh rejim Zionis di Gaza itu,” kata kenyataan itu lagi.

Mohammed J. H. Alzaanin difahamkan baru sahaja selesai menjalani sesi viva-voce di USIM pada 5 Julai lalu manakala isterinya dijadualkan menduduki ujian viva-voce pada 23 Oktober ini.- Kosmo!

Author

Media Variasi

View all posts

View all posts


Mayat pemancing dibaham buaya di Semporna ditemukan

SEMPORNA: Mayat Azman Tugau, lelaki yang dilaporkan dibaham buaya ketika memancing di Sungai Pegagau dekat sini Ahad lepas ditemukan oleh orang awam pada kira-kira 5 petang tadi.

Pusat Gerakan Operasi Jabatan Bomba dan Penyelamat Malaysia Sabah dalam satu kenyataan hari ini memaklumkan mayat Azman, 35, ditemukan berhampiran lokasi dia dibaham reptilia itu.

“Pada pukul 5.30 petang tadi Balai Bomba dan Penyelamat Atas Air Semporna menerima makluman daripada Ibu Pejabat Polis Semporna bahawa mayat mangsa ditemukan oleh orang awam. Berikutan itu, operasi mencari dan menyelamat mangsa ditamatkan,” katanya.

Ahad lepas, Azman bersama sepupunya dilaporkan sedang memancing di pinggir sungai berkenaan sebelum dia dibaham buaya pada kira-kira 3 petang.

Sepupu mangsa yang menyaksikan kejadian tersebut berjaya melarikan diri dan melaporkan perkara itu kepada polis. – BERNAMA